text:
Eitt flogfar í Russlandi neyðlendi í dag á einum kornakri uttan fyri Moskva, eftir at tað hevði flogið inn í ein másaflokk stutt eftir fráferð.
Tað upplýsa embætismenn.
##med2##
Eingin er deyður, og eingin fekk álvarsligan skaða. 23 fólk vórðu flutt á sjúkrahús við smærri snuddum, upplýsir russiska heilsumálaráðið. Teirra millum vóru níggju born.
Ural Airlines A 321 hevði 233 fólk umborð – 226 ferðafólk og manning, sum taldi sjey.
Flogið var á veg úr altjóða Zjukovskij-flogvøllinum í Moskva ímóti Simferopol-flogvøllinum á Krim hálvoynni.
##med3##
Flogfarið fleyg inn í másaflokkin beint eftir at tað var farið á flog. Tað skapti trupulleikar við motorunum.
Motorarnir slóknaðu, og lendingarhjólini vóru ikki úti, tá flogfarið neyðlendi. Tað upplýsir ein talsmaður fyri russisku flogferðslumyndugleikarnar.
##med4##
Russiska blaðið Komsomolskaya Pravda hevur longu kallað flogskiparan eina »hetju«, eftir at hann »meistarliga lendi flogfarið á einum kornakuri uttan lendingarhjól og uttan motorar«.
Hendingin verður samanborin við merkisverdu neyðlendingina á Hudson-ánni í New York í 2009.
Tá var tað ein samanstoytur við ein gásaflokk, sum gav flogfarinum trupulleikar við motorunum.
##med5##
Eitt ónevnt ferðafólk sigur við russiska ríkissjónvarpið, at flogfarið fór at rista ógvusliga stutt eftir fráferð.
– Fimm sekund seinni fór ljósið í høgru síðu í flogfarinum at blunka, og brendaroykur merktist. So lendu vit, og øll runnu, sigur ferðafólkið sambært tíðindastovuni Reuters.
/ritzau/Reuters
##med6##
##med7##
##med8##


c: text/html

text:
Brúkari:Niceley
Vælkomin á mína síðu. Eg eiti Nicolai. Eg eri føddur og uppvaksin í Noregi, men búgvi nú í Los Angeles, Kalifornia. Eg eri bæði norskur og amerikanskur ríkisborgari. Eg eri studentur, og eg lesi stjórnmálafrøði. Eg havi eisini arbeitt sum skrivari/intern fyri kongressmann Randall M. Hultgren (R-IL) í tí Amerikonsku Kongressini í 2012. Eg tosi norskt og enskt, eitt sindur av føroyskum og eitt pinkalítið sindur av týskum. Eg fekk áhuga í Føroyum í 2006, eftir at skúlin hevði havt eina verkætlan um Føroyar. Eg havi skrivað ella rættað 5000+ greinir á føroysku wikipediuni, har kanska USA, Jesus og Norra eru tær mest innihaldsríku. Enn havi eg brúk fyri leiðbeinning í føroyska málinum. Serliga við mállæruni. Um tú heldur teg kunna hjálpa mær við hesum, so kanst tú seta teg í samband við meg.
Eg havi altíð havt stóran áhuga fyri samfelagsviðurskiftum og havi altíð fylgt ógvuliga væl við tí, sum fer fram í samfelagnum. Harafturat kann leggjast, at eg eri áhugaður í landafrøði, djórafrøði, málfrøði, løgfrøði, politikki og samfelagstrupulleikum. Tað er helst størsta grundin til, at eg valdi at fara lesa stjórnmálafrøði. Stjórnmálafrøði verður lýst sum læran um politikk, men tað er ikki bert tað, sum útbúgvingin inniheldur. Vit hava eisini lærugreinar sum til dømis málfrøði, vistfrøði, støddfrøði og búskaparfrøði. Ein av mínum stóru áhugum er at ferðast, so at eg kann uppliva mentanir í øðrum londum og at møta øðrum fólkum. Hetta er eisini nakað, sum fer við nógvari av míni tíð. Trúgvin á mín Harra Jesus fyllir eisini nógv í mínum lívi. Eg havi verið virkin á føroysku Wikipediuni síðan 2006 og gjørdist umboðsstjóri tann 25. februar 2008. Eg bleiv embætisstjóri 14. mars 2011. Eg eri tann mest aktivi brúkarin á teirri føroysku wikipediuni. Hevur tú spurningar ella viðmerkingar til mín, ert tú vælkomin at seta teg í samband við meg á míni kjaksíðu. Vit hoyrast :)
Mítt íkast
Greinar
Eg havi skrivað ella rættað 5000+ greinir á føroysku wikipediuni. Her er nøkur dømir:
- Sambandsríki Amerika
- 2. veraldarbardagi
- Lýðveldið Kili
- Miðallívsævi
- Kongsríki Noreg
- Listi yvir heimins lond eftir íbúgvatali
- Bretland
- Menningarhjálp
- Føroyar
- Hávur
- Kongsríki Noreg
- Súgdjór
Nýggjastu greinarnar
- Sosialliberalisma 28. sept. 2014
- Merkantilisma 28. sept. 2014
- Alidjór 25. sept. 2014
- Forsetaskipan 24. sept. 2014
Verkevni
- Føroya søga, stovnseta 0 %
- Djóralívið í Føroyum, stovnseta 25 %
- Amerikonsk landafrøði, stovnseta 100 %
- Kyrrahavsoyggjarnar, gera betri 100 %
Ferðast
Eg elski at ferðast, og eg havi fleiri ferðamál í hyggju. Tað er sera áhugavert, at vitja so nógv ymisk lond, og læra um aðrar mentanir.
Eg havi vitjað
Landalisti
Statir í USA
Hjálp & vegleiðing
Tann Føroyska Wikipedia byrjaði tann 20. juni 2004 og í dag eru tað 13,303 greinir í tí Føroyska partinum av alfrøðini.
Snarvegir
- Kunning fyri nýbyrjarar.
- Hvussi ritstjórni eg eina síðu.
- Ofta settir spurningar.
- Set ein spurning í Undirhúsinum.

robotstxt: allowed

filter: keep


text:
Reyðkollur
Reyðkollur (frøðiheiti - Carduelis flammea) er heldur minni enn steinstólpa. Á sumri er hann grásprøklutur á kápuni, hvítur við gráum strikum í neðra; veingirnir eru dimmir við hvítari rond; skallin er glitrandi reyður; steggin er eisini reyður á bringuni og drunninum. Um veturin er bøgan brúnlig, har sum hon var hvít, og oman á skallanum. Hann eigur í Norðanlondum, eitt nú Íslandi og Noregi. Um veturin flytur hann seg suður, men summir verða eftir, og í kava leita teir at húsum eftir føði. Hann er sera spakur fuglur. Í Føroyum síggjast teir stundum, mest vár og heyst; hent seg hevur, at teir hava klakt og fingið ungar.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Prát við Sóley Mikkelsen, dagligur leiðari á Skótadeplinum á Selatrað
- Ljóðbrot úr sendingini "Við Sjóvarmálan" nr. 8
Við Sjóvarmálan er annanhvønn mánadag klokkan 13:00, endursent morgunin eftir klokkan 07:30.
Birgir Waag Høgnesen leggur til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Samrøða: Jakup Olsen, um hví hitapumpur og jarðhiti ikki eru umhvørvisvinarligar loysnir fyri føroyingar
Miðvika við Kára P. Højgaard (12) - Gestur: Jógvan Fríðriksson, bispur
Sámal Bláhamar: Trupulleikin við ferðafólkum í fjøllunum er sjálvskaptur
Visit Faroe Islands: Eru vit á veg aftur til bóndasamfelagið?
Leiga av kvinnuligum undirlívum góð inntøka hjá summum
Samrøða: Beinta Jógvansdóttir úr Saksun, um ferðavinnu og byggisamtyktir
Leysaløtan - Øll sendingin - 21. feb 2020
Tilbúgvingarfundur í Klaksvík
Hasfjord sleppur ikki at sigla fyrr enn viðurskiftini eru í ordan
Óli Rubeksen, SSP ráðgevi: Um Snapchat og aðrir vansar við Internetinum
Samrøða: Jógvan Poulsen, um amerikanskan politikk
Ferðavinnumaður: Ílagi at taka pening fyri at fara í fjøllini
Bilur koppaði á Sundi
Myndarøð: Móttøka var á Føroya Eftirskúla í gjár
Samrøða: Alexandra á Dul, stjóri á Klaksvíkar sjúkrahúsi
Bíblian, ið kundi kostað lív.
Myndarøð. HASFJORD KOMIN
Samrøða: Annika Olsen, borgarstjóri, um gongdina í Tórshavnar kommunu seinastu trý árini
Norrøna liggur uttanfyri Hirtshals og bíðar
Skráin hjá IKTUS, sunnudag 23. februar 2020
Lonin er ein sólskinssøga
Eitt av heimsins bakbeistum fingið linan dóm hóast m.a. hópdráp
Corona
Metis - Øll sendingin - 25. feb 2020
Samband
Postboks 226
FO-600 Saltangará


text:
Jólamaðurin
Jólamaðurin, stundum nevndur jólanissan ella bara nissan, er ein norðurlendsk útgáva av amerikanska Santa Claus, ið aftur hevur røtur í niðurlendska Sinterklaas ella Sint Nicolaes. Upprunin til Sint Nicolaes er Santa Nikolaus frá Myra, sum Niklasarmessa verður hildin til minnis um. Vanliga er jólamaðurin avmyndaður sum ein førur, kátur, hvítskeggjutur maður – stundum við brillum – í reyðum koti við hvítum kraga og ermakvarðum, reyðum buksum við hvítum buksufaldum, og svørtum leðurbelti og styvlum. Hendan ímyndin av jólamanninum, gjørdist vælumtókt í USA og Kanada í 19. øld, orsakað av eini yrking eftir Clement Clarke Moore “A Visit From St. Nicholas”, og av tekningum hjá Thomas Nast. Hendan ímyndin hevur hildið sær og er styrkt gjøgnum sangir, útvarp, sjónvarp, barnabøkur og filmar.
UpphavRætta
Kristnar siðvenjur (traditiónir)Rætta
Siðvenjan við jólamanninum byggir á søgnina um tað kristna halgimennið Sankta Nicholas (Sankta Niklas), sum var biskupur í havnabýnum Myra í Lykia, í núverandi Turkalandi í 3 øld. Hann skal hava verið tiltikin gávumildur, og hjálpt nógvum familjum í neyð. Millum annað skal hann í loyndum hava givið tríggjar posar við gulli til ein mann sum átti tríggjar døtur, men ikki hevði ráð at geva teimum heimanfylgju (medgift)‚ tá tær skuldu giftast.
Niklas var verndarhalgimenni fyri millum annað børn og ung. Í 1200-talinum varð tann stóra barnafestin i Frankaríki løgd á minnisdegi Sankta Niklasar tann 6. desember, áNiklasarmessu . Henda fest spjaddi seg við tíðini til onnur lond í Evropa. Siðurin var m.a. at geva smáar gávur, sokallaðar Niklas-gávur, og ofta var tað Niklas sjálvur, ið kom við gávunum. Við síðuna av hesum siði uppstóð ein tilsvarandi fólksligur siður í 1400-talinum har Niklas kom heim til fólk við gávum. Innan protestantismuna, bleiv tann katólski Niklas-figururin sæddur sum ein kappingarneyti til tann veruliga jólaboðskapin, og har bleiv hann útskiftur við Jesusbarnið (Christkind) ella ein protestantiskan ella sekuleran Jólamann á fleiri støðum.
Heidni uppruninRætta
Sambært germansku gudalæruna (sum m.a. umfatar ta norrønu gudalæruna) plagdi Óðin at ríða á áttabeinta rossi sínum Sleipni, ið kundi leypa long strekki; hetta kann samanlíknast við reinsdjórini hjá jólamanninum, ið dragsa gávufyltu sletuna hjá jólamanninum eftir himmalhválvinum. Óðini varð eisini givin mong nøvn, ið benda á ein gamlan hvítskeggjuntan mann, m.o. Síðgrani, Síðskeggr, Langbarðr (ið øll merkja ’síðskeggjutur’) og Jólnir (Jólamaðurin).
Um jóltíðir plagdu børn at seta styvlar fyltar við sukri, gularótum ella hoyggi til rossið Sleipnir hjá Óðini, og afturfyri gav hann teimum góðgæti ella gávur. Framvegis seta børn í Týsklandi, Belgia, Niðurlondum og pørtum av Frankaríki, skógvar fram, ikki til Óðins, men til kristna Sankta Niklas. Í øðrum londum, m.ø. Føroyum, eru styvlarnir skiftir út við hosur, ið verða hongdar upp so jólamaðurin kann koyra gávur í tær um náttina.
Jólamaðurin í NorðurlondumRætta
Jólamaðurin kom til Norðurlond í seinnu helvt av 1800-talinum, og avloysti so við og við tann eldra ”jólabukkin” í leiklutinum sum gávuútberi jólaaftan í øllum norðurlondunum. Jólabukkurin, ella Jólageitin, er stórt sæð bara kendur frá Skandinavia (tó ikki Føroyum). Upprunin til jólabukkin er ókendur, men siðurin er elligamal og er jólabukkurin ein tann elsta ímyndin av jólum í skandinavia. Eitt boð uppá upprunan til jólabukkin er at tað var gamal víkingasiður at offra ein geitarbukk um jóltíðir, við ynskjum um at fáa eitt gott nýtt ár; eitt annað boð er at jólabukkurin stavar frá miðaldarligum kirkjuligum jólaspæli, ið ofta eisini hevði ein djevul við hornum, ið líktist einum hornutum geitarbukki.
Í Svøríki verður jólamaðurin róptur Jultomten, í Danmark Julemanden, í Noregi Julenissen, í Íslandi Jólasveinn, í Grønlandi Juulimaaq og í Finlandi Joulupukki har geitarbukksnavnið er varðveitt ("pukki" merkir bukkur), og á finnlandssvenskum julgubben.
Norðurlendsku nissurnar byggja í grundini á vættrar, ið onki samband hava við Sankta Niklas, men tær eru blivnar knýttar at honum við nissu-navninum, sum kemur frá tí norðurlendska forminum av Niklasi, Niels – tvs. jólaniels bleiv til jólaniss. Frá endanum av 1800-talinum vórðu tær smáu garðsnissurnar (vættrarnir) ofta avmyndaðar sum ‘jólanissur’, serliga á jólakortum, og í dag eru tær smáu skeggjutu nissurnar ímyndin av jólunum.
Jólamaðurin í FøroyumRætta
Nútíðar føroyski jólamaðurin ella jólanissan er av donskum uppruna, komin við danskari mentan, vikubløðum v.m. til Føroya í 20. øld. Roynt hevur verið at føroyska henda danska jólamannin eftir íslendskari fyrimynd, har jólamaðurin verður sagdur at vera “ein góðvættur, ið sigst bera børnum gávur á jólum - ella fólk, ið er ílatið sum slík”. Eisini hava føroyskir jólamenn fingið nøvn sum ‘Kertustubbi’, ‘Greytasleikur’ og ‘Kjøtkrókur’ eftir íslendskum leisti, men hesi nøvn koma fyrst á skrift í Íslandi í 1860, og eru sostatt eini 1600 ár yngri enn Niklas navnið. Eisini er íslendski ‘jólakøtturin’ vorðin til føroyska jólafrensin ‘Halaleysi’, tó hevur íslendska ‘grýlan’ ikki fingið innivist í føroysku jólunum.
Marius Johannesen roynir í sanginum "Eg eri jólamaðurin..." at lata jólamannin í føroysk klæðir og búgva í heyggi eins og huldufólkini: "Eg eri jólamaðurin við stórum gráum skeggi, í koti og svørtum knæbuksum, eg búgvi í hulduheyggi."
Ein siður ið hevur tikið seg upp seinastu árini er, at føroysku jólamenninir nú koma til landið við eini føroyskari slupp; hóast onga ávirkan haðani, so minnir hetta um Sinterklaashaldið í Niðurlondum, har Sinterklaas kemur til Niðurlong við einum dampskipi.
Eisini føroysku vættrarnar eru vorðnar til nissur; Orðabókin sigur um nissu: "nissa: vættur ið heldur til nær menniskjum t.d. í úthúsum (hildin at vera lítil gráklæddur maður í reyðari topphúgvu og við skeggi)", - stundum verður jólamaðurin eini róptur jólavættur, og nissurnar jólavættrar.
Jólamaðurin í enskmæltu londunumRætta
Sambært nýmótans amerikanskari siðvenju, er jólamaðurin ein tjúkkur (førur) maður við kritahvítum síðum skeggi, klæddur í reytt við hvítum pelskantum og svørtum styvlum. Vanliga sigur hann eitt hjartaligt “Ho ho ho!”. Hann býr á Norðpólinum har hann framleiðir gávur saman við smáum hjálparum ella nissum. Jólanátt flýgur hann gjøgnum luftina í eini sletu ið verður dragsað av reinsdjórum, har kendasta reinsdjórið er “Rudolf við tí reyðu nøsini”. Frá sletuni fer hann niður gjøgnum skorsteinskaminuna við jólagávum. Tað er vanligt at seta eitt sindur av mati fram til jólamannin. Jólamenn upptraðka ofta áðrenn jólaaftan í keypsmiðstøðum (sentrum) har teir ofta spyrja børn hvat tey ynskja sær til jóla, ella fyri at savna pengar inn til vælgerandi endamál.
Tann enski og USA-amerikanski jólamaðurin byggja á ímyndirnar av tí káta jólaglaða “Father Christmas” frá bretsku oyggjunum og "Sinterklaas" frá Niðurlondum. Frásagnir, yrkingar og tekningar av jólamanninum, serliga yrkingin "A Visit From St. Nicholas" (ella "The Night Before Christmas") frá 1823, skaptu eina felagsmynd av jólamanninum í amerikansku siðvenjuni. Reklamutekningar fyri Coca-Cola í 1931, teknaðar av svenskamerikanaranum Haddon Sundblom, gav gjøgnumbrot fyri tann reyð-hvíta búnan jólamaðurin er ílatin í dag – litirnir hjá Coca Cola.
Jólamaðurin verður oftast róptur Father Christmas í Stórabretlandi, meðan hann í USA verður róptur Santa Claus, ein anglifisering av tí niðurlendska Sinterklaas, tvs. Sankta Nicholas. Hesin jólamaðurin er avmyndaður í óteljandi bókum og filmum, og haraftrat í jólaframsýningum og jólapynti, og er kendur um allan heimin.
Jólamaðurin í RusslandiRætta
Í tí gomlu russisk-ortodoksu kirkjuni var Sankta Nicholas hitt mætasta halgimennið, og kom hann eisini við gávum har. Í Russlandi er tað tó Ded Moroz (Дeд Mopoз), tvs. ”Abbi Frost” (ella Frostabbi) ið hevur leiklutin sum jólamaður. Hann hevur ein gandastav og deilir gávur út til børn á nýggjárinum, ofta saman við abbadóttur síni Snegurotsjka (CHerypoчka) á føroyskum «Snjómoyggin». Abbi Frost kemur eisini fyri í týskari siðvenju, har hann verður róptur "Väterchen Frost". Undir kommunismuni varð Ded Moroz fyrst bannlýstur, men seinni bleiv hann m.a. brúktur í mentanarpolitiskari propaganda, sum ein mótsetningur móti tí dekadenta (forfalna) vesturlendska jólamanninum, og var tá nærum altíð klæddur í bláan kappa (kot).
Bústaður jólamansinsRætta
Fleiri lond siga seg hýsa heimstaðnum hjá jólamanninum. Tá danskt sjónvarp sendi jólarøðina (seriuna) ”Nissebanden i Grønland” í 1989, uppstóð ein nýggj mýta – at húsini hjá jólamanninum liggja í Umanak á vesturstrond Grønlands. Norðmenn siga at jólamaðurin býr í Drøvbakk, sviar at hann býr í bygdini Mora, har tað eisini er ein park nevnd Tomteland, meðan finnar siga hann býr á fjallinum Korvatunturi í landnyrðings-Finnlandi, men hetta plássið hevur fingið kapping frá einum øðrum plássi í Finnlandi, Rovaniemi, har ein Santa Park opnaði í 1998, og royna finnar at fáa ES at góðtaka hetta sum almenna heimstað jólamansins. Sambært norðuramerikanskari siðvenju, so býr jólamaðurin á Norðpólinum, og gav kanadiska stjórnin jólamanninum (Santa) kanadiskan ríkisborgaraskap tann 23 desember í 2008. Men eisini muslimska Turkaland ger (helst tað mest legitima) krav uppá bústað jólamansins, nemliga í heimstaði kristna Sankta Niklasar Myra, nú Demre í Turkalandi. Í muslimska Turkalandi er jólamaðurin eisini vælumtóktur, har er hann kendur sum "Noel Baba" og gevur hann børnum gávur á nýggjárinum, tí turkar halda ikki kristin jól.


text:
Magnus Heinason hevur gjørt árligu yvirlitstrolingina um heystið á Føroyabanka. Tilsamans 29 hál á ein tíma verða trolað á øllum dýpum. Reiðskapur og framferðarháttur eru óbroytt, síðan yvirlitstrolingin varð sett í verk í 1996.
Toskurin á Føroyabanka hevur verið sera illa fyri síðan 2003, millum annað tí at nógv var fiskað. Síðan 2009 hevur Føroyabanki verið friðaður, men lítið hevur verið at sæð til nakran bata hjá toskinum, hóast hýsan kom fyri seg aftur í 2017. Men nú eru ábendingar um, at toskurin á Føroyabanka er í menning. Toskaveiðan um tíman øktist frá umleið 20 kg í 2004-2018 til 80 kg í 2019. Hetta kemst av einum hampuligum árgangi frá 2015, sum var fyrsta árið í langa tíð, at nakað var til av toskayngli á Føroyabanka. Nøgdin av toski skal tó fara upp til umleið tað dupulta, áðrenn hann er komin upp á tað stigið, sum fyrr var vanligt. Tað var framvegis sera nógv til av hýsu.
Les frágreiðingina her.


text:
U19 manslandsliðið úttikið
Seinasta U-landsliðið hjá Flogbóltssambandi Føroya er nú úttikið. Talan er um U19 landsliðið hjá dreingjum.
Úttiknu leikararnir eru úr 4 feløgum, og best umboðað er Fleyr við 5 leikarum.
Úttiknir eru:
Fleyr: Niels Niclasen, Jóhan Arni Elisson Wang, Uni Jacobsen, Bjarni Petersen, Dávið Hentze
ÍF: Hjørtur Sólstein, Ingálvur Olsen, Tróndur H Hansen
SÍ: Oskar í Haraldstovu Weihe, Oddur í Haraldstovu Petersen, Jón Weihe Simonsen
TB: Gudmund Vestergaard Larsen
U19 landsliðini skulu til Onglands at kappast í NEVZA-kappingini, sum verður hildin í Kettering frá 26. - 31. oktober.
Venjarar hjá U19 dreingjaliðnum eru Kristian Mikkelsen og Magnar Kári Vang
Myndin omanfyri er av U20 landsliðnum, sum var til EM-kapping í fjør.


text:
- Tað tók alt ov drúgva tíð, men í dag haldi eg, at tey allarflestu í KVF vita, at Johnny í Grótinum villleiddi um "skattamálið". Eg leggi eisini merki til, at Kvf í sínum svarskrivum als ikki umrøður ella avvísir hetta. Hetta er almenn vitan á stovninum.
Soleiðis sigur Jan Lamhauge í drúgva skrivinum, sum hann hevur sent fulltrúa í Uttantíkis- og Vinnumálaráðnum, sum nú viðger málið um uppsøgnina av Liljuni Weihe. Fyrr í dag segði portalutin frá, at Jan Lamhauge vil vera við, at Johnny í Grótinum tilvitað leyg ella segði ósatt av líkasælu um skattamálið fyri starvsfólkum í KVF.
- Málið byrjaði við, at Liljan Weihe segði Rúna Heinesen, stýrisformanni, frá hesum. Rúni Heinesen valdi tó, einki at gera við tað uttan at avgerða, at hetta mátti haldast loyniligt. Kvf toldi ikki gjøgnumskygni, sigur Jan Lamhauge í skrivinum. Han vil verða við, at fleiri starvsfólk á stovninum vórðu ill við seg og Liljuna Weihe, eftir at Johnny í Grótinum hevði tosað við tey.
- Málið er eisini flovisligt fyri nógvar av starvsfelagunum í Kringvarpinum. Serliga fyri tey, sum blivu mest sannførd av søgunum hjá Johnny í Grótinum. Tí summi teirra blivu sera ill við Liljuna Weihe og meg, tí tey hildu seg hava fingið eitt serligt innlit í málið, tá fyrrverandi formaður í Búskaparráðnum hevði vent sær til teirra við "inside"-vitan, sum hann hevði um skattafrádráttir. Hetta ljóðaði sum eitt journalistiskt "scoop". Trupulleikin var bara, at søgan passaði ikki, sigur Jan Lamhauge í skrivinum. Hann sigur at starvsfólk á stovninum kenna seg eyðmýkt av hesum.
- Í KVF vil man helst bara tosa um okkurt annað, tí hesin parturin er alt ov flovisligur fyri KVF, tí tað vóru so nógv, sum stuðlaðu Johnny í Grótinum, sigur Jan Lamhauge.
Royndi at upplýsa kringvarpsstýrið
Jan Lamhauge sigur eisini í skrivinum, at hann royndi at sleppa at tosa við stýrið um málið. Hann sigur, at hann tosaði við starvsfólkaumboðið í stýrinum, men at viðkomandi ikki vildi lurta, tí ein semja var gjørd í stýrinum, um ikki at taka ímóti fleiri upplýsingum um málið.
- Ein semja var gjørd í stýrinum um, at øll skuldu vera eins (ó)upplýst, og tí kundi ein stýrislimur ikki seta seg inn í málið. Tað hevði verði illoyalt móti hinum stýrislimunum. Ein semja um eitt slag av kollektivum ábyrgdarloysi, sigur Jan Lamhauge í skrivinum hjá sær. Hann heldur, at tað er ein kollektiv skomm ímillum starvsfólk á stovninum, sum heldur stovninum saman nú.
- Nú verður so roynt at byggja KVF upp aftur. Límið, sum skal halda stovninum saman, er skommin, sum nógv eru felags um. Tað er ikki undarligt, at stovnurin hevur trupulleikar at halda uppá starvsfólk, staðfestir Jan Lamhauge.


text:
” Eitt døkt kamar ”, er sjónleikur, ið næmingar á NámX fara at framføra í mars mánað. Leikurin snýr seg um happing av 16 ára gomlu Elisu, og um hvussu hetta ávirkar umhvørv hennara.
Harriet Poulsen Vágadal, ið er lærari í Námi X, hevur skrivað leikin og leikstjórnað hann. Hon sigur "Happing er til, hvørja fatan vit enn hava av fyribrigdinum! Happing hvørvur ikki, bert tí at vit ikki tíma at fáast við tað! Happing er sera álvarsamt, og kann hava deyðiligar fylgir, ið er vorðið eitt hugtak, ið nevnist ” Bullyside ”.
Tíbetur er eisini vón fyri tí, ið verður happaður, um viðkomandi fær hjálp, so at happingin verður steðgað. Tað snýr seg ofta um at tora at hjálpa og at gera tað, ið ein, innast inni veit er tað rættað!"
Í NámX er ein breyt, ið nevnist: Films- og dramabreytin. Tað eru hesir næmingar, ið leika og sum gera pallin og lýsingar. Nakrir av næmingunum koma eisini at standa fyri ljósinum.
Leikurin verður sýndur í Sjónleikarahúsinum í døgunum 8. - 13.mars. Frá týsdegnum 8.mars til fríggjadagin 13.mars, verður leikurin sýndur fyri framhaldsdeild kl.10.00 og kl.13.00
Leygardagin 12.mars og sunnudagin 13.mars verður leikurin sýndur kl.19:00. Øll eru hjartaliga vælkomin.
Tað eru yvir 500 atgongumerki seld. Hetta merkir, at tað eru fólk, ið fegin vilja síggja leikin, sjálvt um hann snýr seg um nakað so negativt og deprimerandi sum happing!
Síggj myndir her.


text:
Forlagið Eksil: Í dag mikudagin klokkan 17.00-19.30 verður tiltak í Norðagøtu í nýggja Býráðshúsinum hjá Eysturkommunu við fleirtjóða list, framløgum og bókmentum.
Forlagið Eksil skipar fyri tiltakinum og fyri einum temadegi við framsýningum, upplestri og talks. Tema fyri hendan dagin er hvussu listafólk kunnu arbeiða við og endurhugsa natúruna, landsløg og materialitet í einum post-humanum høpi tvs. í einum heimi, har menniskja ikki er miðdepil longur.
Kom og uppliva nýggja videolist frá Hong Kong, høvundar frá USA og Danmark saman við føroyskum listafólkum og høvundum.
Hvussu kunnu vit endurhugsa okkara sambond við tað materiella og við tingini í heiminum, so sum kavaflykrur, plastikk, sukur, æti ella geislavirkni innan list og bókmentir?
Hava vit brúk fyri hugtakinum um natúru longur? Hvussu kunnu vit endurhugsa okkum sjálvi í mun til natúruna og list?
Listafólk: Jón Sonni Joensen (Faroe Islands), Jóhan Martin Christiansen (Fo), Tsz-Man Chan (Hong Kong), Randi Samsonsen (Fo), Johannes Göransson (USA), Siri Ranva Hjelm Jacobsen (Denmark), Vónbjørt Vang (Faroes), Stuart McLean (USA) & Anna Malan Jógvansdóttir (Fo).
Skrá:
17.00 Hanna Jensen heldur røðu fyri Eysturkommunu
Framsýning opnar.
17.45 Upplestur
Johannes Göransson (USA) lesur yrkingar
Anna Malan Jógvansdóttir(Fo) framløgu av nýggjari bók
Vónbjørt Vang (Fo) og Siri Ranva Hjelm Jacobsen (Dk) upplestur og samrøða
Støðgur vit bjóða øl og sodavatn
18.00 Talks Stuart McLean professari (USA) talk: ”On Surviving”.
18.25 Artist/pallborð
…
Forlagið Eksil hevur eisini tiltøk hósdag og leygardag í Syðrugøtu í Fjósinum.
Hósdagin kl. 16.00 í Fjósinum Syðrugøta:
Hildaland: A Lost Man and A Lost Island – videolist og artist talk – Tsz-Man (Hong Kong) og Stuart McLean (USA)
19.00-21.00 lesa: Oddfríður Marni Rasmussen, Katrin Ottarsdóttir, Haldur Suni, Sámal Soll og Ludvík á Brekku.
Leygardagin klokkan 15.00 í Fjósinum: halda vit skriviverkstað við professaran innan skriving Johannes Göransson.
Um tú veitst okkurt, sum VP ikki veit - skriva so til vp@vp.fo


text:
Endamálið við rættarhjálpini er at bjóða fría løgfrøðiliga hjálp og ráðgeva einstaklingum.
Rættarhjálpin í Føroyum er mannað við løgfrøðingum, ið starvast hjá tí almenna, privatum fyritøkum og á advokatskrivstovum.
Øll kunnu venda sær til rættarhjálpina:
- Persónar í Tórshavnar kommunu skulu venda sær til skrivstovuna persónliga.
- Persónar aðrastaðni í landinum kunnu venda sær til rættarhjálpina pr. telefon, ella skriva/faksa til rættarhjálpina.
- Persónar, sum ikki eru førir fyri at møta upp persónliga, kunnu venda sær til rættarhjálpina gjøgnum telefon, faks ella skriva.
Hjálp verður ikki játtað í hesum førum:
-
Til vinnulívsfólk, um ráðgevingin snýr seg um virksemi.
-
Skrivlig hjálp fyri at gera ognarbrøv, veðbrøv, hjúnasáttmálar o.a.
-
Mál viðvíkjandi ærumeiðing o.a.
Rættarhjálpin møtir ikki í rættinum
-
Rættarhjálpin kann ikki umboða teg undir einum rættarmáli
-
Vanliga møtir rættarhjálpin ikki í fúta- og skiftimálum
-
Rættarhjálpin kann hjálpa við at søkja um fría rættargongd og bjóða aðra vegleiðing
Rættarhjálpin hevur tagnarskyldu og allar áheitanir verða viðgjørdar í trúnaði.
Samband:
Rættarhjálp Føroya
Gongin 20
FO - 100 Tórshavn
Opið: týsdag, 18.00 - 20.00 & hósdag, 16.00 - 18.00
Telefon: 31 98 23
Fax: 31 98 33
Heimasíða hjá Rættarhjálp Føroya


text:
Tað var ein stór løta
Tá maðurin sum var lamin, sjálvur vendi sær, varð ein stór løta.
Eg var sera spent at fara út í starvsvenjing, sum heilsuhjálpari, á einum ellisheimi.
Tann eini borgarin, sum eg valdi mær, hevði ligið so leingi í seingini, at kroppurin var blivin skeivur, kundi ikki liggja á síðuni og hann hevði stívar og óvikandi liðir.
Hetta kemur oftani av lammilsi aftaná ein heilabløðing ella blóðtøpp. Maðurin fekk venjing við fysioterapeuti eina ferð um vikuna og eg var við til hansara venjingar. Tað gav mær so møguleikan at gera heimavenjingar hvønn dag, saman við honum, sum ein part av røktini í arbeiðinum. Maðurin varð so glaður og fysioterapeuturin sá mun fyri hvørja viku.
Minkaði um vandan fyri trykksárum og lungnabruna
Vit gjørdu av saman við manninum, at nú skuldu vit royna at leggja hann á síðuna. Við at gera hetta hvønn dag, arbeiddi eg sjúkrafyribyrgjandi og minkaði um vandan fyri at fáa trykksár og lungnabruna. Og gav honum eisini møguleika fyri tí vælveru tað er, at kunna flyta seg sjálvur á liðina, tá ein hevur brúk fyri tí.
Eftir hetta varð maðurin lagdur á síðuna hvønn dag, skiftivís á høgru síðu, síðani til vinstru síðu. Maðurin megnaði seinni sjálvur at venda sær á liðina.
Tað er stórt at uppliva!
Hetta er eitt dømi uppá hvussu heilsuhjálparar arbeiða við heildarrøkt, gerandisendurmenning og tvørfakligum samstarvi, sum eru umráðandi, fyri at fólk kunnu blíva meira sjálvhjálpin aftur, eftir sjúku.
Eg hoyrdi okkurt banka..
Tað var eitt kvøldi eg var til arbeiðis í útiøkinum. Eg hevði hjálpt einum borgara í song, sløkt ljósið og stongt hurðina. Tá eg var komin oman um húsini, hoyrdi eg eitt ”banka” inni. Mín samvitska segði mær, at eg skuldi venda inn aftur.
Tá eg kom inn, var borgarin farin upp aftur og var dottin. So um eg hevði verið fráverandi og bara var farin avstað, hevði borgarin ligið á gólvinum til heimahjálpin kom morgunin eftir og støðan kundi verið sera álvarslig....


text:
Tinganes
Tinganes, har Landsstýrið heldur til, býtir Havnina í tveir partar. Í Tinganesi og á Reyni eru eisini tey elstu húsini í Havn. Býráðið og Landsstýrið gera nógv fyri at varðveita henda býarpart. Handilsbygningarnir hjá kongliga einahandlinum vórðu í miðøldini bygdir í Tinganesi. Gomlu bygningarnir í Tinganesi hýsa í dag Føroya Landsstýri. Munkastovan er í tveimum hæddum á múraðari grund, 4,5 metrar breið og 5,5 metrar long, múrarnir eru 1,5 metrar tjúkkir. Eysturendin er áfastur við vesturendan á Leigubúðini. Kjallararnir undir henni eru múraðir við skilpi júst sum Kirkjubømúrurin. Stokkastovan í Tinganesi er í tí líki, hon nú er, neyvan eldri enn frá 1600-árunum.
Í Tinganesi eru gamlir bygningar. Ytsti oddin á nesinum var fyrr eitt sker, leyst frá landi. Úti á hesum skerinum varð tingið sett. Har boðaði Sigmundur Brestisson um ár 998 fyrstu ferð kristindómin í Føroyum, og har varð Karl hin Mørski dripin, hann, sum var komin higar til Føroya at krevja inn skattir fyri norska kongin Ólav Halga. Seinni varð skerið gjørt landfast, og har um vegir bygdu teir monopolhandilin (kongahandilin), sum tá var einasti handil í Føroyum. Har úti stendur enn tað gamla húsið Munkastovan, sum man vera elsta húsið í Havn, og har er hitt illa gitna fangahúsið Portugálið við spískasteini í kjallaranum. Hin gamla Havnarbygdin stóð mest á Tinganesi, har var tættbygt, húsini vóru yvirhøvur smá, og túnini krókut og trong, og so er enn.
MyndasavnRætta
Slóðir úteftirRætta
- Byggisiðir, torshavn.fo
- Tinganes, Føroyar, thingsites.com


text:
Móttøka hjá Heilsuhjálparafelag Føroya í samband við 40 ára stovningardagin hjá felagnum
Takk til øll tykkum ið tóku tykkum stundir til, at hátíðarhalda dagin saman við okkum.
Takk fyri blómur, gávur og heilsanir.
Eisini ein tøkk til Anniku Olsen borgarstjóra í Tórshavnar kommunu og Heðin Mortensen landsstýrismann í samferðslu og arbeiðsmarknaðarmálum, fyri tykkara røður, ið settu dám á føðingardagin.
Nevndin
Røðurnar kunnu lesast her:
Røðan hjá Mary Antonsdóttir, forkvinnu | Røðan hjá Heðin Mortensen | Røðan hjá Anniku Olsen
Ymiskar myndir frá degnum


text:
GET IN SHAPE við Annu og Dianu
- Skeiðið til kvinnuna, sum vil koma í form og trimma kroppin.
Set teg sjálva fremst nakrar tímar um vikuna og kom við til skeið við Annu og Dianu! Skeiðið er einans fyri kvinnur og hevur sum fremsta endamál at trimma og styrkja kroppin!
Luttakaratalið er avmarkað, og vit leggja okkum eftir at veita persónliga vegleiðing til hvønn einstakan luttakara.
Vit venja í felag – tríggjar ferðir um vikuna í 75 minuttir í BURN í miðbýnum. Vit leggja stóran dent á góðsku og venja konditión, styrki og fimi, í einum jaligum og stuðlandi umhvørvi.
BURN+ hald er íroknað í skeiðstíðini, so tú kanst eisini venja sjálvstøðugt út yvir liðvenjingina ella nýta gosbað og hitarúm aftaná venjing.
Um okkum:
Anna hevur starvast í fitnessentri í Svøríki í yvir 10 ár og seinastu 5 árini verið liðvenjari á venjinarstøð í Føroyum. Serligir førleikar eru styrkivenjing, kroppsrørslur og at leggja venjingina til rættis eftir tí einstaka.
Diana er professionellur dansari og persónligur venjari við 15 ára royndum. Dansiundirvísing og fitness er nakað, hon starvast við í tí dagliga. Serligir førleikar eru kroppsrørslur, fimi og venjing við høgum intensiteti.
Hevur tú skaða ella aðrar avbjóðingar, send okkum so eini boð á info@getfit.pt, soleiðis at vit fáa lagt venjingina til rættis eftir tí.
GET IN SHAPE við Annu og Dianu
- Skeiðið til kvinnuna, sum vil koma í form og trimma kroppin.
Hvat er GIS?
· Venjing einans fyri kvinnur
· Uppstrammandi heilkropsvenjingar
· Aldursmark er 16 ár
· Einans 22 pláss
Hvar er GIS?
· Burn Fitness í miðbýnum
· Niels Finsensgøta 8
· 590900 / 258139
Hvat er íroknað prísinum?
· Kostnaður er 3.000,- (íroknað limahald í Burn Fitness)
· Ert tú limur í Burn er kostnaðurin 2.700,-
· Máting av feitt % tá skeiðið byrjar og endar
· 6 vikur skeið við venjara
· 3 liðvenjingar um vikuna á 75 min.
Nær venja vit?
· Týsdag kl. 20:00 - 21:15
· Hósdag kl. 20:00 - 21:15
· Leygardag kl. 8:45 - 10:00
G.G.! í páskavikuni venja vit soleiðis:
· Mánadag kl. 20:30 - 21:45
· Týsdag kl. 20:00 - 21:15
· Hósdag kl. 20:00 - 21:15
Kostætlan:
Tú hevur møguleika at keypa eina Burn kostætlan fyri einans 150,- eyka tá tú ert við í GIS.


text:
Felag fyri frælsan ítrótt í Eysturoy
Venjingar eru fylgjandi í fimleikahøllini:
Mikukvøld: 21:00 – 22:00
Les meira á : www.roysnid.com
Roysnið er felagið fyri frælsan ítrótt í Eysturoy. Tey venja á Svangaskarði, har rennibreyt er, við øllum fyritreytum til frælsan ítrótt. Roysnið lænir eisini fimleikahøllina.
Roysnið varð stovnað í 16. januar 1998. At Roysnið varð stovnað tá fekk stóra ávirkan á frælsa ítróttin í Føroyum. Tað skulu trý feløg innan ávísa ítróttargrein fyri at kunna stovna sersamband, so tá Roysnið varð stovnað í 1998, byrjaði arbeiðið at leggja lunnar undir FÍF, sum varð stovnað fýra ár seinni í 2002. Sølvi Reinert Hansen, sum var ein av stigtakarunum til at stovna Roysnið, gjørdist eisini fyrsti formaður í FÍF, og sat hann til 2006.
Felagið hvarv eftir nøkur ár, og Roysnið var í nógv ár mestsum bert eitt eiti. Flestu íðkarar úr Eysturoynni limaðu seg inn í Treysti, umframt at Treysti yvirtók tað mesta av virkseminum hjá Roysninum. Kortini hava tað alla tíð verið íðkarar, sum hava ynskt at umboða Roysnið.
Einaferð í 2011 byrjaði Roysnið, so smátt at líkjast einum felag aftur, tí menn og kvinnur kallaðu til regluligar rennitúrar sunnumorgnar. Í byrjanini gekk heldur striltið at menna bólkin, men so líðandi hevur kortini gingið rætta vegin. Hesir spírar fingu við tíðini so frægt gróðrarfesti, at prátið fall á eina endurstovnan av felagnum, sum ikki hevði havt aðalfund í fleiri ár. 7. marts 2013 savnaðust fólk, eini 15 í tali, í bókasavninum við Løkin at umrøða møguleikan at blæsa lív aftur í rennifelagið. Tá fundurin var lokin var felagið sett á stovn aftur, ein starvsnevnd við 5 limum var sett saman, og nýggjur litur valdur til felagið.


text:
Ofta settir spurningar
Umsóknarblaðið biður um 1., 2. og 3. raðfesting. Skal eg velja fleiri útbúgvingar?
Ger tær greitt, hvørjar útbúgvingar tú ynskir at søkja. Ikki er neyðugt at søkja inn á fleiri útbúgvingar, um tú einans ert áhugað/ur í einari.
Hinvegin er skilagott at søkja inn á fleiri útbúgvingar, um tú ert áhugað/ur í at taka ein aðra útbúgving, um tú ikki kemur inn á dreymaútbúgvingina.
Legg til merkis, at tú einans kann senda eina umsókn inn.
Hvat skal eg søkja inn eftir? Kvotu 1 ella Kvotu 2?
Ger tær greitt, um tú skalt søkja um upptøku gjøgnum kvotu 1 ella kvotu 2.
Legg til merkis, at tú skalt søkja inn eftir kvotu 2, um tú hevur eitt útlendskt miðnámsprógv. Norðurlendsk miðnámsprógv eru tó at rokna sum føroysk miðnámsprógv.
Er nøkur vegleiðing til umsóknarblaðið?
Vegleiðingar til, hvussu tú útfyllir umsóknarbløðini, finnast til allar umsóknir - bæði til bachelor, master og hjánám.
GEV GÆTUR! Tað er sera umráðandi, at tú lesur vegleiðingina til umsóknarblaðið væl ígjøgnum, áðrenn tú søkir.
Vegleiðingin liggur saman við umsóknarblaðnum.
Søkir tú elektroniskt, er beinleiðis leinki til vegleiðingina ovast í høgra horni á skerminum, tá tú ert inni á umsóknarblaðnum.
Hvørji skjøl skulu sendast við umsóknini?
Søkir tú gjøgnum kvotu 1, skalt tú einans senda miðnámsprógv saman við umsóknini. Søkir tú inn á eina útbúgving, har serkrav er til ávíst próvtal í einari lærugrein, og tú hevur tikið lærugreinina sum stakgrein, skalt tú eisini senda stakgreinaprógvið saman við umsóknini.
Søkir tú gjøgnum kvotu 2, skalt tú, umframt miðnámsskúlaprógv, eisini skjalprógva allar starvsroyndir umframt annað virksemi, viðkomandi fyri umsóknina.
Ger tær øll skjøl klár, ið tú skalt senda inn saman við umsóknini. Søkir tú elektroniskt, goymir tú fílurnar í formatinum (PDF, JPG ella PNG).
GEV GÆTUR! Minst til, at tú ikki kanst senda fleiri skjøl inn eftir, at umsóknin er send.
Er tað tó so, at tú ikki hevur lokið prógv, t.d. um tú ikki fært miðsnámsprógv fyrr enn í summar, so skalt tú viðmerkja hetta á umsóknini, og síðani kanst tú senda prógvið inn, tá tú hevur fingið tað.
Sama er galdandi fyri skeið og annað, ið tú ikki hevur staðið ella lokið, tá søkt verður. Minst tá til at viðmerkja hesi skeið og annað á umsókini. Hevur tú ikki viðmerkt hetta á umsóknini, verða skjølini ikki tikin við í viðgerðina av umsóknini.
Eru serlig upptøkukrøv?
Legg til merkis, at summar útbúgvingar hava serstøk upptøkukrøv. Hetta er t.d. at tú skalt hava staðið eina ávísa lærugrein á einum ávísum stigi og við einum ávísum próvtali, t.d. støddfrøði B við próvtalinum 7 ella hægri. Lýkur tú ikki upptøkukravið við tínum miðnámsprógvi kanst tú taka lærugreinina sum stakgreinalestur. Tú skalt lúka øll serkrøv við lestrarbyrjan.
Spurningar og ivamál
Hevur tú spurningar ella ivast tú í onkrum, ert tú vælkomin at seta teg í samband við Lestrarskrivstovuna umvegis t-post til LSS@setur.fo ella tlf. 352520 ella til lestrarvegleiðingina á ymsum deildunum.
Upplýsingar um samband við lestrarvegleiðingarnar sæst HER.


text:
Skála Ítróttarfelag
Skála Ítróttarfelag er eitt fótbóltsfelag úr Skála sum var stovnað í 1965. Skála leikti í bestu føroysku fótbóltsdeildini hjá monnum frá 2003 til 2008, tá liðið flutti niður í 1. deild. Tað eru kvinnurnar, sum hava fingið bestu úrslitini hjá Skála Ítróttarfelag. Tær vunnu FM í 1990 og 1992. Í 1992 vunnu tær eisini steypakappingina.[1]
Skála megnaði í 2005 annað plássið í bestu deildini, og var hettar teirra besta avrik nakrantíð. Skála spældi hervið í UEFA CUP 2006-07.[2]
MyndirRætta
1. deildarliðið hjá Skála spælir her dyst móti FC Suðuroy í Effodeildini í kappingini um Løgmanssteypið 2012.
Skála 1. deild kvinnur spæla her móti FC Suðuroy, mai 2012.


text:
Ynskir tú at gera høli títt sjónligari?
Skráseting av hølum fer fram her: Skrásetingarskjal til Hølir.fo
.
Kunning um hald og prísir sæst her: Hølir.fo hald
.
Eisini ber til at skráseta eitt høli við at seta seg í samband við okkum á telefon (+298) 289 796 ella á teldupost info@holir.fo.
Treytir
LeGutt Events Management umsitir Hølir.fo. Hvør haldari hevur fulla ábyrgd av innihaldinum av hvørjum einstøkum høli.
Hølir.fo fær tilfari frá hvørjum haldara og tískil átekur sær onga ábyrgd av møguligum villum ella upplýsingum, sum kunnu verða til ampa ella ikki samsvara við galdandi reglur á t.d. marknaðarføringslógini ella øðrum viðkomandi lógum.


text:
Í Stoffalág harmast nýggju eigarnir av húsunum, um at tvey 40 ára gomul grantrø taka ov nógv ljós og útsýni.
Vit mæltu til, at træið ið stóð tættast at húsinum skuldi fellast, og síðan kundi støða takast til tað størra og seinna træið.
Tað var sera skjótt at fella fyrra træið. Ein skurður í 45 stigum varð saðaður úr á fallsíðuna. Á mótsettu síðu saðaði Høgni síðan 3/4 beinan skurð tvørtur um. Hettar fyri at skapa eitt sokallað hongsl, ið stýrir fallinum og skapar eitt kontrolerað fall. Triðja stigið var at seta kílar í og sláa teir til træið byrjar at fara. Síðan skuldi bert eitt lítið skump og so datt træið niður.
Træið varð avgreinað, tikið sundur og flutt av staðnum í vogni. Eigarin vildi ikki hava flisið, ið vit annars kundu haft kvørnað fyri honum.
Tá fyrsta træið varð tikið niður, sást betri, hvussu lítið í veruleikanum hitt seinra træið skuggaði. Tí mæltu vit til, at seinra træið bert varð snøggað til við at skera størstu og berastu greinarnar av.
Um ein ivast um eitt træ skal fellast, er betri at royna at snøgga tað fyrst, umframt at hjálpa trænum at fáa ljós. Hesi átøk kunna fáa træið at fríðkast. Trø taka langa tíð um at vaksa og tí er ein avgerð um at fella eitt træ endalig.
Hesaferð var ikki neyðugt at fella bæði trøini.


text:
03-04-2019
Umboðsmaðurin hevur viðgjørt eina klagu um, tá Tórshavnar kommunu segði formannin fyri húsavørðarnar úr starvi vegna samstarvstrupulleikar.
Umboðsmaðurin helt tað vera sera átaluvert, at klagarin undan einum fundi, sum var at meta sum ein tænastusamrøðu og ein formlig byrjan uppá tilgongdina at siga hann úr starvi, hvørki varð kunnaður um endamálið við fundinum ella fekk høvi at hava ein hjásita við á fundin. Umboðsmaðurin helt hetta kundi hava verið ein viðvirkandi orsøk til, at fundurin endaði við, at deildarleiðarin fyri Húsaumsitingina eftir fundin segði seg hava mist álitið á klagaran.
Umboðsmaðurin helt ikki, at kommunan hevði hildið reglurnar um víðkaðu partshoyringarskylduna og metti ikki at kommunan hevði nøktandi skjalagrundarlag til at staðfesta, at talan var um óloysiligar samstarvstrupulleikar við dagstovnaleiðarar, umsitingina og húsavørðarnar, at hetta var oyðileggjandi fyri arbeiðið, ella at tað var formaðurin fyri húsavørðarnar, sum hevði høvuðsábyrgdina av hesum.
Umboðsmaðurin vísti á, at ætlar arbeiðsgevarin at gera vart við, at tænastan ikki verður útint á nøktandi hátt og geva boð um, at endurtøkur kunnu fáa starvsrættarligar fylgjur, so skal talan vera um formlig stig sum t.d. rættleiðandi samrøður. Kommunan segði seg ikki hava tikið stig til at geva átalu ella ávaring, tí sambært kommununi høvdu slík stig neyvan givið nakað úrslit. Umboðsmaðurin helt tað vera átaluvert, at kommunan eingi formlig stig tók til tess at rætta støðuna upp, hóast kommunan í frágreiðing til umboðsmannin segði, at samstarvstrupulleikarnir vóru vorðnir ovurhonds stórir og darvaðu dagligu gongdini.
Av tí at ósamsvar var ímillum skrivliga grundarlagið hjá kommununi í málinum og frágreiðingina til umboðsmannin um grundarlagið fyri uppsøgnini, gjørdi umboðsmaðurin av at síggja burtur frá pørtum av frágreiðingini hjá Tórshavnar kommunu í viðgerðini av málinum.
Samanumtikið gav umboðsmaðurin Tórshavnar kommunu eina álvarsliga átalu fyri handfaringina av málinum og heitti á kommununa um at viðgera málið av nýggjum og lata seg frætta, hvat víðari hendir í málinum. Álitið varð samsvarandi § 10, stk. 1 í umboðsmanslógini sent borgarstjóranum í Tórshavnar kommunu og landsstýriskvinnuni í kommunumálum. (LUM 18/00064).


text:
Eftir at turbinurnar á Fossáverkinum í Vestmanna eru renoveraðar, er sjálvur bygningurin eisini blivin renoveraður. Bygningurin er klæddur av nýggjum við bjálving, og hølini innan eru sett í stand, so at bygningurin verður sum nýggjur.
Ventilatiónin í turbinuhøllini er gjørd av nýggjum, so at luftin nú verður tikin inn í bygningin á ovaru síðu, og nýtt avkast er oman móti sjónum. Áður var inntak oman móti sjónum og avkast upp gjøgnum tekjuna.
Bygningurin er ikki broyttur í útsjónd, hóast hann er totalrenoveraður.
Byggiharri: SEV
Bygningsarbeiðstakari: Articon
Ventilatiónsarbeiðstakari: RenoVent
Ráðgevarar: Árni Winther, SMJ Ráðgevandi verkfrøðingar
Byggiár: 2013


text:
Nýt skjalasavnið
Á Tjóðskjalasavninum kanst tú leita fram savnsskjøl (arkivalier), við upplýsingum um fleiri ymisk fyrisitingarlig, rættarlig og søgulig viðurskifti. Talan er sum heild um óviðgjørd upprunaskjøl. Sí hjálp og vegleiðing.
Tað eru tvey ymisk støð at leita fram savnsskjøl:
1) á heimasíðu okkara, har talgildað savnsskjøl/keldur kunnu síggjast
2) á lesistovu okkara, har savnsskjøl (pappírsskjøl) kunnu síggjast.
Savnsskjølini á heimasíðuni eru øll beinleiðis atgongd fyri ein og hvønn, meðan savnsskjølini á lesistovuni kunnu býtast í tveir bólkar:
1) savnsskjøl, ið eru beinleiðis atgongd
2) savnsskjøl, ið ikki eru beinleiðis atgongd, sí meir her.
Um tú sjálv(ur) kemur á lesistovuna, og leitar fram neyðugu savnsskjølini, er tað ókeypis. Á lesistovuni finnast savns- og goymsluyvirlit yvir tey ymisku skjalasøvnini. Vit vegleiða teg sjálvandi á rætta leið, um tørvur er á tí.
Vit kunnu eisini, mótvegis gjaldi, leita fram savnsskjøl fyri teg. Sí prísir.
Eisini ber til at senda fyrispurningar til Tjóðskjalasasavnið. Sí meir her.


text:
Seinasta vikuskiftið, 7. og 8. februar 2020, skipaði ÍSF fyri venjara 1 skeiði í Glyvra Skúla. Hetta var tað fyrsta av fyribils 5 venjaraskeiðum, sum ÍSF fer at skipa fyri komandi vikurnar.
Venjara1 skeiðið er sera væl egna til allar venjarar, sum venja børn og ung í øllum ítróttagreinum.
Runavíkar Kommuna bjóðar, sum tann fyrsta kommunan í landinum øllum børnum og ungum ímillum 6 og 18 ár eitt frítíðarkort, sum gevur teimum ein munandi betri møguleika, at luttaka í frítíðarvirkseminum í kommununi.
ÍSF og Runavíkar Kommuna hava í hesum sambandið gjørt avtalu um, at Venjari 1 útbúgvingin ella líknandi útbúgving frá avvarandi sersambandi, skal liggja sum grundarlag hjá øllum venjarum í Kommununi.
Hetta gleðast vit í ÍSF almikið um, tí vit vilja vera við at tryggja, at góðskan í frítíðartilboðunum til børn og ung er á so høgum fakligum støðið sum møguligt.
Innihaldi á skeiðnum var bæði teoretiskt og praktiskt, og umfataði evnini:
- Ítróttur og venjing
- Ítróttaskaðar
- Ítróttur og børn.
Undirvísari var Heri Ziska
Á myndini síggjast tey 7, sum fingu handa prógv eftir lokið skeið.


text:
Heiðursgáva landsins 2018 – Astrid Andreasen
Mentan23-01-2019 - 21:35 - Jóanis Albert Nielsen
Heiðursgáva landsins 2018 verður latin Astrid Andreasen, vísindaligum teknara og listakvinnu, við hesi grundgeving:
Astrid Andreasen hevur í meira enn 20 ár virkað sum vísindaligur teknari. Hon hevur lært seg hetta yrkið á Jerlesborgskúlanum í Svøríki. Frá hennara hond liggur hópin av tekningum til gagns fyri gransking og miðling av náttúru- og mentanararvi okkara.
Astrid Andreasen hevur stóran part av sínum arbeiðslívi starvast innan lívfrøði og hevur teknað nærum alt, ið livir og grør í føroysku náttúruni. Fiskar, fuglar, seyðir, hvalir, skordýr, flogkykt, blómur og tari hava bergtikið hana, og hon hevur teknað og skrásett lívfrøðiliga fjølbroytnið við ómetaligari virðing og nágreining. Avrikini hjá Astrid Andreasen hava sett síni spor víða hvar í landinum.
Hon hevur í øllum sínum vísindaliga virki á áhugaverdan og estetiskan hátt ført tað listarliga huglagið inn í skrásetingina, og samstundis hevur skrásetingin givið íblástur til hennara frálíka listarliga virksemi.
Astrid Andreasen fær Heiðursgávu landsins fyri sítt ómetaliga stóra íkast til at skjalprógva mentanar- og náttúruarv okkara gjøgnum vísindaliga tekning.


text:
Ætlanin er at menna nýggj sløg av víðfevndu tiltøkum í húsinum. Talan verður um alt frá konsertum og framførslum - til fyrilestrar og kjakfundir. Hesum boðar Norðurlandahúsið frá í tíðindaskrivi, har greitt verður frá, at tey vilja skapa "eitt kreativt pláss fyri inspirerandi, engasjeraðum, demokratiskum, spírandi, djørvum ungdómum", og at søkt verður eftir ungum fólki, ið ynskja at vera partur at hesum og partur av at skapa nakað kreativt og nýtt,
Lasse Thorning Jæger verður verkætlanarleiðari, og ætlanin er at hava fyrsta fundinum fyri bólkinum seinnapartin 30. november. Har verður innlit givið í, hvussu tað er at arbieða við ymiskum mentanarverkætlanum, og bólkurin skal eisini byrja at arbeiða við sínum fyrsta tiltaki.
Norðurlandahúsið ynskir at fáa ung og kreativ fólk við í arbeiði við norðurlendskari list og norðurlendskari mentan, og boðar frá at øll eru vælkomin at senda eina umsøkn. Til ber at lesa meira um verkætlanina á heimasíðuni nlh.fo,
Skapandi Ung í Norðurlandahúsinum
Í Norðurlandahúsinum verður nú farið undir, at savna ein bólk av ungum fólki ið saman við einum av projektleiðarunum í húsinum skulu skipa fyri øðrvísi tiltøkum har
Verkætlanarleiðarin, Lasse Thorning Jæger (Mynd: Jens Kr. Vang)
Ætlanin er at menna nýggj sløg av víðfevndu tiltøkum í húsinum. Talan verður um alt frá konsertum og framførslum - til fyrilestrar og kjakfundir. Hesum boðar Norðurlandahúsið frá í tíðindaskrivi, har greitt verður frá, at tey vilja skapa "eitt kreativt pláss fyri inspirerandi, engasjeraðum, demokratiskum, spírandi, djørvum ungdómum", og at søkt verður eftir ungum fólki, ið ynskja at vera partur at hesum og partur av at skapa nakað kreativt og nýtt,


text:
Kvøldarljóð í kirkjuni við Norðskála
12-09-2019 - 14:06 - Jóanis Nielsen
Kvøldarljóð í kirkjuni við Norðskála!Sum liður í mentanarvikuni hjá Sundakommunu, bjóðar Fljóðljóð til kvøldarljóð.
Skráin fevnir víða. Tær borðreiða við ymsum frá gospel (H.C. Jochimsen) til klassiskt (John Rutter).
Alt samanbundi við stuttum hugleiðingum og eisini onkurum instrumental-innslagið.
Fljóðljóðar hevur nógvar, og góðar solistar sum tær krydra skránna við eisini.
Eisini verður onkur felagssangur við byrjan og enda av løtuni.


text:
Húsarhaldsposarnir í Runavík, í Saltangará og á Glyvrum verða ikki heintaðir í dag, mikudag, men í morgin, hósdagin 4. juli, ístaðin.
- Partur av innsavningini forskotin hesa vikuna
- Broyting í innsavning: Kalsoy
- Broyting í innsavning: Kalsoyggin
- Rottangatøming: Skála
- Broytingar í innsavningini: Sørvágur, Eiðis kommuna og Sunda kommuna
- Broytingar í innsavningi: Suðuroy
- Innsavningin í meginøkinum nógv órógvað hesa vikuna
- Broyting í innsavningini: Suðuroy
- Øll innsavning avlýst fyribils
- Broytingar í innsavningini á jólum
- Rottangatøming: Rituvík, Æðuvík, Nes, Toftir, Saltnes
- Rottangatøming: Sjóvar Kommuna
- Broyting í húsarhaldsinnsavning: mikudag, hósdag og fríggjadag
- Brennistøðin tekur ikki ímóti burturkasti mikudagin, 16. okt
- Rottangatøming: Streymnes og Saksun
- Ein partur av innsavningini forskotin hesa vikuna
- Rottangatøming í Hvalvík
- Rottangatøming í Hósvík
- Rottangatøming í Svínoy
- Rottangatøming í Fugloy
- Rottangatøming í Kvívík
- Broyting í innsavning: Runavík, Saltangará og Glyvrar
- Broytingar vegna Summarfestivalin
- Broytingar vegna Ólavsøku
- Broyting í innsavning: Vestmanna, Fuglafjørður, Kambsdalur


text:
Lívfiskaloyvið hjá Fiskaaling við Áir endurnýggja
P/F Fiskaaling hevur í langa tíð havt lívfiskaaling við Áir og í Skopun, og nú er lívfiskaloyvið hjá fyritøkuni við Áir endurnýggja fram til 31. desember 2021.
Fiskaaling hevur trý aliloyvi tilsamans. Tey eru lívfiskaloyvið við Áir, lívfiskaloyvið í Skopun og eitt loyvi á landi í Nesvík til royndaraling av m.a. marinum fiskasløgum, akvakulturdýrum og tara.
Loyvini hjá Fiskaaling í Skopun og í Nesvík ganga bæði út í 2024.
skrivar hfs.fo
Um Fiskaaling.
P/F Fiskaaling er skipað sum partafelag, sum Føroya landsstýri eigur. Endamál felagsins er, smb. Løgtingslóg nr. 73 frá 25. mai 2009:
at granska, menna og ráðgeva innan aling av vatnlivandi djórum og plantum og innan biotøkni
at reka vinnuligt virksemi innan hetta virkisemisøki og
annað starv í hesum sambandi.
Visjónin er: VITAN TIL VARANDI ALING
Tí arbeiðir Fiskaaling við langsiktaðari og dygdargóðari gransking, sum hevur til endamáls at uppbyggja vitan á altjóða støði til varandi aling. Hetta arbeiði skal koma alivinnuni – og harvið eisini føroyska búskapinum sum heild til góðar.
Sum óheft fyritøka skal Fiskaaling veita tænastur, sum alivinnan kann gagnnýta í alivirkseminum. Tann vitanin, sum Fiskaaling uppbyggir, er eisini við til at vísa fyri umheiminum, at føroyskar fyritøkur virka eftir altjóða krøvum innan fyri røkt, framleiðslu, umhvørvi og burðardygd.
Granskingararbeiðið á Fiskaaling hevur sostatt til endamáls at menna vitan um aling og viðurskifti, ið kunnu setast í sambandi við aling og teir karmar, alingin virkar í. Serligur dentur verður lagdur á vitan, ið kann menna eina varandi føroyska aling.
Fiskaaling hevur trý aliloyvi, ið eru knýtt at framleiðslueindunum hjá Fiskaaling í ávikavist Skopun, við Áir og í Nesvík.
stendur at lesa á heimasíðuni hjá Fiskaaling.
Mest lisið í farnu viku
Samrøða: Jakup Olsen, um hví hitapumpur og jarðhiti ikki eru umhvørvisvinarligar loysnir fyri føroyingar
Miðvika við Kára P. Højgaard (12) - Gestur: Jógvan Fríðriksson, bispur
Metis - Øll sendingin - 18. feb 2020
Myndarøð: Jón og Jákup Fróði fingu 6 bussar við Norrønu í morgun
R7 Premier League (49) - 17. feb 2020
Leysaløtan - Øll sendingin - 21. feb 2020
Samrøða: Beinta Jógvansdóttir úr Saksun, um ferðavinnu og byggisamtyktir
Tilbúgvingarfundur í Klaksvík
Hasfjord sleppur ikki at sigla fyrr enn viðurskiftini eru í ordan
MYNDARØÐ: Føroya fyrsti el-bussur komin
Óli Rubeksen, SSP ráðgevi: Um Snapchat og aðrir vansar við Internetinum
Samrøða: Jógvan Poulsen, um amerikanskan politikk
Bilur koppaði á Sundi
Myndarøð: Móttøka var á Føroya Eftirskúla í gjár
Leiga av kvinnuligum undirlívum góð inntøka hjá summum
Hetta er ein viðurkenning, sum Niels so ruddiliga hevur uppiborið.
Myndarøð. HASFJORD KOMIN
Norrøna liggur uttanfyri Hirtshals og bíðar
Samrøða: Alexandra á Dul, stjóri á Klaksvíkar sjúkrahúsi
Samrøða: Annika Olsen, borgarstjóri, um gongdina í Tórshavnar kommunu seinastu trý árini
Skráin hjá IKTUS, sunnudag 23. februar 2020
Fyrsti el-bussurin komin til Føroya
Corona
Lonin er ein sólskinssøga
Samband
Postboks 226
FO-600 Saltangará


text:
Ein hin týdningarmesta ogn Føroya - Kvøða á móðurmálsdegnum
2017-03-25 18:13
“Tá eg byrjaði at læra føroyskt, tosaði eg norskt, og føroyskt ljóðaði so stuttligt, sum ein avdottin norskur bóndi frá einum fjarum dali. Nú eg tosi tað nógv betri sjálvur, týðir tað so nógv meira. Føroyskt er vorðið mín lykil til eina livandi mentan, nýggjar vinir, og faktiskt Norðurlond yvirhøvur nú og í fortíðini. Trupult at ímynda mær eitt lív uttan.” – Remco Knooihuizen úr Hollandi
“Tann besti mátin at røkta málið er at nýta tað. So vónandi nýta tit tað so nógv sum gjørligt, tosa, skriva, syngja á føroyskum.” – Martina Huhtamäki úr Finnlandi
"Fyri meg er føroyskt ein veruligur norðurlendskur dýrgripur, sum eg meti vera eina ta týdningarmestu ogn Føroya - og sum eg ynski alt tað besta." – Stefan Jaconsson Schulstad úr Svøríki
(Hesi trý eru málgranskarar, sum hava tað í felag, at tey hava verið á málskeiði fyri útlendsk lesandi á Føroyamálsdeildini og havs síðani ment og hildið viðlíka sínar førleikar í føroyskum)
“Tað er ikki nøkur sjálvfylgja, at vit hava føroyskar bókmentir og tað, sum skal til av umrøðu, meting og viðgerð av teimum á føroyskum fyri at menna tær. Bókmentir og mál hanga óloysiliga saman, og góður málsligur førleiki er avgerandi fyri, at vit kunnu fáa góðar bókmentir. Eg havi ikki skaldagávur, men eg vil eftir førimuni geva mítt íkast, so at føroyskar bókmentir verða mentar á øllum stigum og føroyskt verður ment á øllum økjum - sum gerandismál, skaldamál, yrkismál og vísindamál.” - Paula G aard, bókmentagranskari, Føroyar
“Móðurmálið er helst ein av mest umráðandi førleikunum vit kunnu geva børnum okkara. Málsligirførleikar hava ómetaligan týdning í næstan øllum lívsins viðurskiftum – í spæli, tá ið vit samskifta við onnur og í skúlanum, har tað er grundarlagið undir læring og lesing. Tað er umráðandi at hava nógv og gott tilfar á føroyskum, tí íkast – tað at lesa og hoyra mál – hevur stóran týdning fyri málsligu menningina.” - Sissal M. Rasmussen, granskar í máltøku hjá føroyskum børnum, Føroyar
Føroyskt er eitt av teimum fimm norðurlendsku málunum – við bondum til øll hini fýra, íslendskt, norskt, svenskt og danskt, men heilt serstakt og fyri seg. Tað mentist í fólkinum gjøgnum øldir og fekk ikki almennan skriftbúna fyrr enn fyri gott hundrað árum síðani, hóast fleiri høvdu skrivað tað í m.a. kvæðauppskriftum fyrr. Í dag hava vit nógvar góðar bókmentir á føroyskum, vit hava fitt av undirvísingartilfari, vit hava føroyskar miðlar, føroyskar vørulýsingar, føroyskt umsitingarmál, føroyskt lógarmál, føroyskar bíbliutýðingar, føroyskar sálmabøkur, føroyskar sangbøkur, føroyskar orðabøkur o.s.fr. Enn er føroyskt ikki staðfest endaliga sum almenna málið í Føroyum – annað enn sum høvuðsmál sambært Heimastýrislógini. Og um tað so bert er vegna føroyskt mál og støðu tess, so eiga vit at samtykkja Stjórnarskipan Føroya, har § 5.2 sigur “Almenna málið er føroyskt”.
Vit kenna til, hvussu stríggið tað var at fáa føroyskt til m.a. undirvísingarmál í skúlanum, til kirkjumál – her eisini sum Bíbliumál. Vit kenna til, hvussu føroyskt hevur fingið sítt pláss á Fróðskaparsetri Føroya, í Útvarpi Føroya, í Sjónvarpi Føroya – seinni í Kringvarpi Føroya, sum orðabókamál við móðurmálsorðabókini frá 1997, og við fremmandamálsorðabókunum, sum tíbetur eru komnar, í lógartekstum o.s.fr. Vit kenna væl frá gerandisdegnum allar tær avbjóðingarnar, vit hava, um vit vilja liva á føroyskum fult og heilt í Føroyum. Hetta seinna málstrevið hevur ikki minni týdning enn tað undanfarna, sum okkara formøður og -fedrar stríddu. Og her á móðurmálsdegnum í 2017 fari eg at nevna nakrar av okkara uppgávum, sum vit skulu loysa beinanvegin:
- Framleiða meira føroyskt tilfar til dagstovnaøkið og alt barnaøkið
- Framleiða meira føroyskt tilfar til fólkaskúlan
- Framleiða føroyskt tilfar til allar lærugreinir á øllum stigum á miðnámi
- Styrkja lærugreinina føroyskt á øllum stigum
- Menna Føroyamálsdeildina á Fróðskaparsetri Føroya – bæði viðvíkjandi málgransking og bókmentagransking
- Granska og undirvísa í føroyskum sum fremmandamáli
- Granska í og leggja eina ætlan fyri máltøku hjá børnum í Føroyum
- Útvega meira undirvísingartilfar á føroyskum til hægri útbúgvingar í takt við, at vit útbyggja tær í Føroyum
- Útvega og gera tøkniligar loysnir á føroyskum máli innan kunningar- og samskiftistøknina
- Útvega og gera meira tilfar á føroyskum máli – bøkur, fimar, appir v.m.
- Teksta alt útlendskt tilfar í føroyskum sjónvarpi við føroyskum teksti
- Týða allar lógir, sum hava gildi í Føroyum til føroyskt
- Bera so í bandi, at alt útbjóðingartilfar til føroyskar verkætlanir veruliga verður skrivað á føroyskum
- Arbeiða enn harðari við føroyskum yrkismáli
- Styrkja Málráðið, so tað kann røkja enn fleiri uppgávur
Harafturat kemur, at vit eiga í størri mun at týða føroyskar bókmentir til onnur mál og bjóða øðrum at læra seg og granska okkara dýrgrip, føroyska málið eins og Remco, Martina og Stefan– og bókmentirnar við! Og tá vit tosa um føroyskt skulu vit ikki gloyma føroyskt teknmál, sum er málið hjá teimum deyvu og fleiri hoyribrekaðum. Eisini her hava vit eitt arbeiði at gera við viðurkenning, samskipan, gransking og við tilfari á einum ov gloymdum ogforsømdum øki innan føroyskt málstrev.
Tað er greitt, at hetta er bert ein partur av tí arbeiði, sum er at gera, fyri at røkta eina av týdningarmestu ognum Føroya. Eg haldi, vit gloyma, at hetta er eitt serstakt vitanarøki við møguleikum fyri fleiri vitanartungum størvum, granskingarstørvum og verkætlanarstørvum. Hetta er eitt øki, har vit kunnu fjøltátta tann føroyska arbeiðsmarknaðin og harvið gera íløgur innan eitt tilfeingi, vit ofta gloyma at nevna. Eitt øki, sum er sterkt, men samstundis viðbrekið!
Málið skal njótast og nýtast, tað skal mennast og ríkast, tað skal vinna inn á nýggj øki og vinna aftur tey, sum møguliga eru um at verða mist. Tí føroyska málið er ikki bert mál kenslunnar, málið, sum foreldrini góvu okkum, málið hjá forfedrunum og tað, vit finna í kvæðunum. Tað er okkara besta og fremsta arbeiðsamboð hvønn einasta dag í øllum samfelagsgeirum og soleiðis skal støðan framhaldandi varðveitast, styrkjast og mennast.
Góðan móðurmálsdag, øll somul!
Hanna Jensen


text:
Sera stuttligt jólaborðhald
Jólaborðhaldið hjá Treysti, sum var í róðrarneystinum í Árnafirði leygarkvøldið 4. desember, var sera stuttligt.
Gott 40 limir vóru møttir. Hóast kava, so vóru tað nakrir av teimum, sum runnu frá Badmintonhøllini og norður til Árnafjarðar. Kl. 19.45 bjóðir Jonhard vælkomin og jólaborðhaldið byrjaði.
Fyrst var at fáa forrættin (rækjur) niðurum. Síðani kom vælsmakkandi dunna við waldorssalati á borðið. Omaná var kaffi og ris a la mande, og varð tað Petur Vitalis, sum var so heppin at fáa mandluna. Mandlugávan var ein nátt fyri tvey á Hotel Tórshavn.
Undirhaldið var sera gott. Sangurin, við undirspæli frá Petur, gekk væl. Jonhard greiddi frá New York Marathon, Karin greiddi frá Athen Marathon og Pól Johannessen greiddi frá sínum fyrsta marathoni, sum hann eisini rann í Athen. Stuttligt at hoyra ymisku frásøgnirnar.
Síðani kom eitt "surprice" sum ongin visti av, tá tveir "løgnir stavnar" komu inn á gólvið. Teir vóru (reyði) Victor Dánjalsson og Regin (Meier) Olsen, sum komu at fortelja krønikur. Teir vóru óluksaliga stuttligir og láturin mundi ongan enda tikið. Har vóru søgur um svínoyingar, Húshamar og aðrar góðar.
Hesir báðir vóru góðir
Eitt annað "hitt" á kvøldinum var sangurin hjá Jákup Veyhe um húkin: "latið húkin standa". Hann bleiv sungin heilar tríggjar ferðir!!!
Umleið miðnáttina vóru so jólapakkar til øll. Fólk skuldu seta ein tannstikkara millum yvir- og undirmunnin og so siga hvat var í jólapakkanum. Tað var mikið stuttligt at hoyra hvat var í pakkanum.
Regin, sum var komin heilt úr Vestmanna, segði nøkur orð og sang ein sang, áðrenn hann legði leiðina til heimaftur.
Eitt sera stuttligt og væleydnað jólaborðhald var á enda komið og øll fóru mett og vælsett heimaftur, og gleða seg longu til næsta jólaborðhald.
Myndir frá Jólaborðhaldinum eru at finna HER


text:
Fyrst í komandi ári byrjar nýggjur kapittul í føroyskari útbúgvingarsøgu, tá fyrsti flokkurin av námsfrøðilesandi byrjar á Fjarlestrardeplinum í Vági. Lesandi úr øllum landinum eru sloppin inn á útbúgvingina, sum byrjar fyrstu viku í februar í 2016.
Hesin fyrsti flokkurin telur 25 lesandi, sum koma at taka alla útbúgvingina sum fjarlestur. Í praksis merkir tað, at tey lesandi koma at fylgja undirvísing, gera bólkaarbeiðis os.fr. á Fjarlestrardeplinum í Vági fimm vikuskiftir hvørja lestrarhálvu. Harumframt verður eisini undirvísing einstakar gerandisdagar, sum tey lesandi kunnu fylgja á Fjarlestrardeplinum ella heima. Próvtøka og annað verður eisini skipað á Fjarlestrardeplinum.
Fjarlestrardeplin skipaði í summar samstarv við UCC-Nord í Danmark og er tað í hesum sambandi, at pedagog útbúgvingin nú byrjar.
Dennis Holm borgarstjóri fegnast um, at ein nýggjur kapittul í føroyskari útbúgvingarsøgu nú byrjar í Vági. Vit hava frá tí at Fjarlestrardepilin varð stovnaður virkað fyri at bjóða føroyingum fleiri útbúgvingartilboð umvegis fjarlestur. Higartil hava tað serliga verið einstaklingar og smærri bólkar, sum hava brúkt Fjarlestrardepilin, men ætlanin hevur frá byrjan verið at bjóða heilar útbúgvingar út til flokkar, og hendan ætlanin er nú veruleiki, sigur Dennis Holm.
Eileen Sandá á Fjarlestrardeplinum hevur staðið fyri samskifti og leiðbeining í samband við at lesandi hava søkt inn á útbúgvingina, og staðfestur hon, at áhugin fyri útbúgvingini hevur verið sera stórur.
Í vikuni áðrenn útbúgving í februar 2016 byrjar verður skipað fyri felags tiltaki fyri tey nýggju námsfrøðilesandi á Fjarlestrardeplinum í Vági.
Um tú veitst okkurt, sum VP ikki veit - skriva so til vp@vp.fo


text:
Týskvøldið 12. januar kl 19.00 verður almennur kunningarfundur á Bókasavninum við Løkin um Nordplus. Sami fundur verður endurtikin í Norðurlandahúsinum mikukvøldið 13. januar kl 19.00.
Holger Arnbjerg frá Altjóða Skrivstovuni á Fróðskaparsetrinum vitjar saman við danska Henrik Niiendam Andersen frá Nordplus-umsitingini í Danmark. Høvuðsdentur verður lagdur á at greiða frá um Nordplus Junior og Nordplus Voksen.
Nordplus Rammuskráin hjá Norðurlendska ráðharraráðnum flytur teg til lærdóm, íblástur og upplivingar í Norður- og Baltalondum. Rammuskráin er ein útbúgvingarskipan, sum veitir góðan fíggjarligan stuðul til: Mobilitet, Verkætlanir og Netverk.
Skipanin vendir sær til allar útbúgvingarstovnar, felagsskapir og onnur, sum eru áhugað í útbúgving, lívslangari læring og persónligari menning.
Seinasta freist at tilmelda seg til stuðulsskipanina er 1. mars 2016 á www.nordplusonline.org
Meira kann lesast um stuðulsskipanina á hesi slóð: http://setur.fo/ask/nordplus
Men til ber eisini at møta til kunnandi fundin, har øll eru vælkomin og atgongd er ókeypis.
Um tú veitst okkurt, sum VP ikki veit - skriva so til vp@vp.fo


text:
Tað er málmanskreppa í Liverpool. Fyrst bleiv Alisson Becker skaddur í fyrsta dystinum í Premier League. Tí stóð Adrián í málinum, tá Liverpool mikukvøldið vann Super Cup móti Chelsea.
Í sekundunum eftir at Adrián bjargaði avgerandi brotssparkinum móti Chelsea, rann ein áskoðari inn á vøllin og vildi fegnast saman við spælarunum. Tað endaði við, at áskoðarin gleið og rakti Adrián so at málverjin bleiv skaddur í fótinum.
##med2##
Tí er ein møguleiki fyri, at 35 ára gamli Andy Lonergan fær sín fyrsta dyst í Premier League. Hann hevði í fjør sáttmála við Middlesbrough, men varð útleigaður til Rochdale. Hann fekk í summar ein stutttíðar sáttmála við Liverpool.
Nú er møguleiki fyri, at hann fær sín fyrsta dyst í Premier League, tá Liverpool í morgin spælir móti Southampton.


text:
Kærumálið, eftir at Jan Lamhauge, Liljan Weihe, Dia Midjord og Sveinur Tróndarson vóru dømd fyri ærumeiðing í Føroya Rætti, helt fram í dag í Eystara Landsrætti.
Dagurin byrjaði við, at rætturin hugdi ígjøgnum alt tilfarið frá Degi og Viku sum umrøður sonevnda tollmálið, frá 19. desembur, tá portal.fo fyrstu ferð skrivaði um málið, til 14. februar. Talan var um slakar tveir tímar av tíðindatilfari tilsamans.
Og eftir ein lítlan steðg stóð sendingin Eg Helt Landsins Lógir, á skrá, sum varar í ein góðan tíma. Sostatt var talan um tríggjar tímar tilsamans.
Síðani hava sakførararnir avhoyrt tey fýra ákærdu umaftur, Jan Lamhauge, Liljuna Weihe og Dia Midjord fyri Kringvarp Føroya og Sveinur Tróndarson fyri portal.fo.
Frágreiðingar teirra frá Føroya Rætti vóru lisin upp og síðani høvdu sakførararnir høvi at spyrja uppfylgjandi spurningar.
Málið heldur áfram í næstu viku. Týsdagin skal Jørgen Niclasen aftur greiða frá, áðrenn Ove Liedke og Bjørn á Heygum hava sínar endaligu framløgur. Mikudagin hevur Christian F. Andreasen sína endaligu framløgu, áðrenn málið verður latið dómarunum til dóms.


text:
Grein um lága saltinnihaldið á okkara leiðum
Havstovan hevur seinastu árini í fleiri umførum skrivað um metlágt saltinnihald í føroyskum sjógvi seinastu 3-4 árini. Síðani methøgt saltinnihald var mált í 2009, hevur saltinnihaldið sum heild verið lækkandi, men á sumri 2016 lækkaði saltinnihaldið óvanliga nógv. Hetta førdi við sær, at metlág virðir blivu máld í 2017, 2018 og 2019 á Landgrunninum eins og úti á Opnum havi.
Nú er nýggj grein komin út, sum lýsir meiri, hví saltinnihaldið lækkaði so nógv. Í greinini verður víst á tríggjar samanfallandi orsøkir: Í 2012 broyttust havstreymarnir út fyri New Foundlandi, soleiðis at meiri feskvatn av Labrador landgrunninum bleiv ført út í subpolara meldurin. Samstundis øktist avfallið sum heild yvir meldrinum, soleiðis at sjógvurin í meldrinum bleiv óvanliga feskur. Tá meldurin í 2014-2016 styrknaði, bleiv tann óvanliga feski sjógvurin skjótt førdur inn í føroyskt sjóøki, og hetta førdi til tað ógvusliga fallið í saltinnihaldi, sum higartil er mátað. Hetta sást týðiliga á sumri og út á heystið 2016, eitt nú í Bankarennuni og við Lívfiskastøðina í Skopun.
Greinin er skrivað í samstarvi við granskarar í fleiri londum og er m.a. stuðlað av H2020 verkætlanini Blue-Action. Frá Havstovuni eru tað Hjálmar Hátún og Karin Margretha H. Larsen, sum eru við. Greinin kallast "Ocean circulation causes the largest freshening event for 120 years in eastern subpolar North Atlantic" og er almannakunngjørd í Nature Communications. Greinin er atkomulig hjá øllum og kann lesast her.
Kelda: hav.fo


text:
Fróði Hansen hevur júst latið frá sær fyrsta staklagið til sína komandi útgávu, Hola, sum kemur út í mai. Lagið er at finna á youtube, og er tað listamaðurin Bárður Dal Christiansen, ið hevur gjørt sjónbandið til lagið. Bárður stendur eisini fyri at gera plátuhúsan til komandi útgávuna.
- Í mai í ár lati eg frá mær mína fyrstu útgávu við føroyskum teksti. Útgávan kallast Hola, og á henni eru átta løg. Løgini eru øll vorðin til á tangentum í Havn og Skopun. Mattias Kapnas og eg hava framleitt og lagt til rættis í Sandavági, og síðani hava vit við manning í fleiri umførum í 2018 verið í Studio Bloch og upptikið tónleikin í tøttum samstarvi við Theodor Kapnas, sigur Fróði Hansen
Hola kemur út á talgildum miðlum tíðliga í mai, og einans 200 vinyl plátur verða gjørdar. Hvør útgáva far eitt tal, og er tað listamaðurin Bardur Dal Christiansen, ið við serstakum linoleumskurði stendur fyri at gera plátuhúsan.
- Í seinnu helvt av mai fara eg og bólkur mín, Mattias Kapnas, Bartal Augustinussen og Per I. Højgaard Petersen, á tónleikaferð kring landið, og tá framføra vit alla útgávuna, og eisini onkur eldri løg, sigur Fróði Hansen
Tú kanst hoyra fyrsta lagið á nýggju fløguni við at trýsta á pílin á myndini.


text:
TEMADAGUR 21. FEB. - KOMMUNOM-ÚTBÚGVINGIN - MÁLSVIÐGERÐARMODULIÐ
Skeiðsdepilin ætlar at bjóða eina nýggja útbúgving fram
Kommunom-útbúgvingin
og ætlanin er at byrja við málsviðgerðarmodulinum fyrst. Hetta ætla vit at gera í samstarv við COK, ”Center for Offentlig Kompetenceudvikling”. COK er eitt felag, sum tær donsku kommunurnar eiga.
Ì november í fjør gjørdu vit eina kanning sum vísti, at tað er áhugi fyri útbúgvingini. Saman við fólki frá COK, fara vit tí at skipa fyri temadegi, har vit kunna nærri um útbúgvingina.
Nær: Fríggjadagin 21. feb. kl. 09.00 - 15.00
Hvar: Gl. handilsskúlabygningurin
Janusargøta 2, Tórshavn.
Endamálið við temadegnum er:
- At geva ítøkiliga vitan um málsviðgerðarmoduli og heildina, ið tað er partur av, nevniliga kommunom-útbúgvingini
- At geva íblástur og hug til at fara víðari við útbúgvingini
- At gera greitt, at fyrisitingarliga fakliga støðið er týdningarmikið
-
Skrá 21. februar 2020
Kl. 09.00 Vælkomin – framløga
Kl. 09.30 Fyrisiting sum fakligt støðið
Kl. 10.30 Málsviðgerð - Hvat snýr moduli seg um
Gudrun M. Nolsøe, løgfrøðingur
Kl. 12.10 Døgurði á Glasi
Kl. 12.40 Rundsýning á Glasi, tey sum hava áhuga
Kl. 13.00 Innleiðsla til Kommunom-útbúgvingina og at
lesa
Kl. 13.30 Hvussu tryggja vit at tað lærda far virði á
arbeiðsplássinum
Kl. 14.15 Kaffisteðgur
Kl. 14.30 Menningarrák, ”pointer” og taka samanum
Kl. 15.00 Takk fyri ídag!
Nærri kunning um kommunom-útbúgingina er her: https://www.cok.dk/kommunom
Møguleiki er at
Í samband við tað praktiska, so hevði verið gott, um tit kundu sagt mær frá, um tit ætla at luttaka á temadegnum 21. februar og nær.
Vinaliga
Randi Røsvik
samskipari
Skeiðsdepilin
Tel. 518813
Tepo: rro@glasir.fo
Almenn fyrisiting
Komandi skeið
-
TEMADAGUR - KOMMUNOM-ÚTBÚGVINGIN - MÁLSVIÐGERÐARMODULIÐ21. FEBRUAR 2020
-
Lær teg føroyskt til lítar11.02.2020 - 24.03.2020
-
Grundleggjandi prosjektleiðaraskeið13.02.2020 - 19.05.2020
-
Fyrisitingarlógin/Málsviðgerð o.a.22.04.20 - 23.04.20
-
Alment innlit05.05.2020
-
Grundskeið í sveising25.05.2020 - 29.05.2020
Fá tíðindabrøv
Ynskir tú at fáa kunning tá nýggj skeið eru á skránni og annað líknandi, so kanst tú skriva teg upp til at móttaka tíðindabrøv frá okkum niðanfyri
Tíðindi
TEMADAGUR 21. FEB. 2020 - KOMMUNOM-ÚTBÚGVINGIN OG MÁLSVIÐGERÐARMODULIÐ 21-Feb-2020
TEMADAGUR 21. FEB. - KOMMUNOM-ÚTBÚGVINGIN - MÁLSVIÐGERÐARMODULIÐ Skeiðsdepilin ætl...
ENDURNÝGGJAN AV SVEISISERTIFIKAT 01-Jan-2020
Endurnýggjan av sveisisertifikat verður gjørd eftir avtalu og í samstarvi við Norsk Veritas. Luttakaragjaldið er ...
INNANHÝSIS LEIÐSLUMENNINGARTILGONGD 01-Jan-2020
Innanhýsis Leiðslumenningartilgongd Okkara kundar leggja alsamt meira dent á at fáa eina tænastu, ið er sett s...
Luttakandi siga
Um Prosjektleiðaraskeiðið
Skeiðið í projektleiðslu er heilt vist besta skeiðið eg havi verið á í mínum virkna abeiðslívi, ikki minst at takka frálíku skeiðshaldarunum fyri.
Skeiðið gevur innlit í týdningarmiklar mannagongdir, metodir og vegleiðingar fyri at fáa projektið at eydnast, og ikki minst fellur, ið kunnu forkoma projektinum.
Um Skeiðsdepilin
Skeiðsdepilin arbeiðir við eftir- og víðariútbúgving á Glasi í Tórshavn. Vit vilja geva tær neyðuga førleikan at fremja tey verk, sum tú hevur sett tær fyri.Les meira


text:
Barnadansistevnan hjá Sláið Ring og
Jómsvíkingum 30. apríl 2016 – at
seta við….
Árliga
landsdansistevnan fyri børn – tann 13. í røðini – varð hesaferð hildin vesturi á
Eiðinum í Vági. VB-húsið og ítróttarhøllin vóru karmur um stevnuna, sum
Jómsvíkingar skipaðu fyri. Gott samstarv við strandferðsluna gjørdi, at Smyril
sigldi suður á Vág henda leygarmorgunin.
Fyrsta
landsbarnastevnan var á Háskúlanum í Havn 2004. Síðani hevur hon verið á
hvørjum ári – lokalu dansifeløgini hava
skifst um at skipa fyri saman við Sláið Ring, sum betalir alla stevnuna – bæði
mat, ferðing og gisting.
17 ára gamla
Kala Vilhelm setti stevnuna. Eg kendi meg sjálva aftur, tá hon fortaldi, at
hennara javnaldrar hildu hana vera eitt sindur undarliga, tí hon tímir at dansa
og læra seg kvæðir. Vónandi verður hesin hugurin verandi líka sterkur, so Kala
blívur við at dansa. Vónandi eru fleiri ung við henni, sum eisini velja
føroyskan dans sum sítt besta frítíðarítriv. Tað er fyritreytin fyri, at
dansurin kann vera livandi í Føroyum.
Tá stevnan
verður hildin norðanfjørðs, verður byrjað kl. 10.00 og givist uml. kl. 15.00.
Men í Suðri mugu vit vera, til Smyril siglir aftur, so tíðin har suðuri bleiv
væl longri enn hesar fimm tímarnar, men so bleiv bara so mikið meir dansað.
Dansiskráin fyri stevnuna var lítið barnavinarlig – har var mest av ordiligum
kvæðum, men av tí at tíðin bleiv so long har suðuri, fingu vit kvøðið alt tað
smáa kortini. Vit stóðu øll í einari rúgvu á gólvinum í VB-húsinum, tá dansurin
byrjaði, so eg hugsaði, at hetta fór at vera líka fløkjasligt, sum dansurin á
Vaglinum á Ólavsøku. Munurin er bara, at hesi fólkini duga at bera seg at í
føroyskum dansi og vilja hava góðan føroyskan dans, so tað var bara ein løta,
so dansaðu øll somul – 400-500 fólk – við sama stevi.
Maturin var
góður, køkur, kaffi, te, saft og frukt var at fáa allan dagin. Og milliónbúffur
og skrúur til øll um døgurðatíð.
Útferðir eru
fastur táttur á hvørjari barnadansistevnu. Hesaferð fór okkurt felag gongutúr í
Vági, onkur til Porkeris og vit frá Eysturoyar dansifelag vóru so heppin, at
vit sluppu á bygdasavnið Í Sumba. Har sóu vit stóra samling av fuglum – 122 í
tali, gamlar bindi- og seymimaskinur, eitt vaflijarn, sum ikki var til
elektrisitet, men skuldi leggjast á heita plátu o.m.a.
Vit valdu at
fara heilt vestur á Eiðið við nøkrum børnum, har tey fingu eitt sindur at vita
um jarðfrøði.
Tá vit komu
aftur í VB-húsið, var framvegis nakað at bíða eftir bussinum, sum skuldi koyra
okkum aftur til Smyril á Krambatanga, so vit fóru aftur at dansa í gongini.
“Kann verða,
eg sleppi næstu ferð, tí eg mennist í hvørjum.
Nei, ongastaðni so stuttligt er at liva, sum í Føroyum.”
Her er tað land, sum mær hóvar.
Var seinasta
ørindi, sum bleiv kvøðið á barnadansistevnuni í Vági.
Sanniliga ein góður dagur fyri føroyskan dans.
Kathrina,
Eysturoyar dansifelag.


text:
Yvirlit yvir útbúgving
Ein yrkisakademisk útbúgvingarleið
Fíggjarbúskapur er ein yrkisakademisk útbúgving, sum gevur tær amboð og førleikar, sum tú kanst brúka bæði í almennu og privatu vinnuni. Útbúgvingin er kanska best hóskilig til tey, sum ætla sær eina yrkisleið sum ráðgevar innan banka- ella tryggingar vinnuna.
Ein partur av útbúgvingini eru tríggir mánaðir í starvsvenjing, har tú ognar tær royndir at arbeiða í einari fyritøku, sum hevur ein fíggjarligan profil.
Ein yrkisakademisk útbúgvingarleið leggur dent á innovatión og entreprenørskap, og fokus er á altjóða viðurskifti. Tað ber til at fara uttanlands í starvsvenjing, og vit arbeiða við eini loysn, so tað fer at bera til at velja at vera lesandi á enskum máli.
Tað tekur tvey ár at lesa fíggjarbúskap. Eftir lokið prógv ber til í ein ávísan mun at lesa víðari til professiónsbachelor.
Vit leggja dent á at samstarva við Fróðskaparsetrið um avriksflutning / meritt millum fíggjarbúskap og búskaparútbúgvingina á Setrinum.


text:
Nýggjastu tíðindi
Nýggi starvsportalurin til Ung í Arbeiði er sjósettur
Nýggi starvsportalurin, www.uia.fo, er nýggja síðan, har ung í aldrinum 15-16 ár kunnu venda sær, um tey ynskja eitt frítíðarstarv
Frá at vera eitt arbeiði, har ung kundu arbeiða í tvær vikur av summarfrítíðini, verður Ung í arbeiði nú ment enn meira. Nú er nýggi starvsportalurin vegurin inn til arbeiðslívið, har nógv ung fara at koma í samband við teirra fyrsta arbeiði, og sum vónandi er byrjanin til eina góða og læruríka tíð fyri tey ungu.
Á nýggja starvsportalinum liggja longu nógv størv og bíða. Millum arbeiðsgevarnar kunnu nevnast Kanjon, NEMA, Klaksvíkar kommuna, Fríða Kaffihús og nógv onnur, sum ynskja at fáa ung til arbeiðis.
Samrøður í Íverksetarahúsinum
Tilmeldingin er nú opin, og samrøður verða hildnar í Íverksetarahúsinum. Tey fyrstu fara til arbeiðis longu aðrenn 1. juni. Endamálið við samrøðunum er at para ungu arbeiðstakararnar og tøku arbeiðsplássini so væl sum gjørligt.
Nýggi starvsportalurin ger tað møguligt hjá ungum at finna sær viðkomandi starv, í ávísum tíðarskeiðum, alt árið. 140 tímar eru knýttir at hvørjum starvi, og avgerð arbeiðsgevarin, saman við tí unga, nær og hvussu tímarnir skulu skipast.
Klaksvíkar kommuna gongur nýggjar leiðir
Beinta Klakstein, forkvinna í Trivnaðarnevndini Børn og Ung, er sera fegin um slóðbrótandi verkætlanina.
- Eg haldi, at hetta er sera gott og uppbyggjandi fyri okkara ungu í kommununi. Vónandi fer hetta at geva teimum ungu eina fatan av at hoyra til eitt arbeiðspláss, sum tey sjálvi velja. Ungdómurin fær við hesum átakinum ein nýggjan pall at trína inn á. Somuleiðis er fyrimunurin fyri arbeiðsgevararnar tann, at tey fáa hugagóðan ungdóm til arbeiðis, sum so møguliga velir at vendir aftur, tá tey gerast eldri, sigur Beinta Klakstein.
- Eg vil somuleiðis rósa Duritu Samuelsen, verkætlanarsamskipara av UÍA, fyri at menna nýggja leistin og fyri at tora at ganga nýggjar leiðir, sum vit í felag føra út í lívið, sigur Beinta at enda.
Góðan arbeiðshug!
Nýtt í kommununi
Nógv ymisk tiltøk hava verið á skrá, og hava tey verið væl vitjaði øll. Talan hevur verið um ein rúgvusmikla skrá við heili 56 ymi… Les meira »
Leygardagin kl. 15.00 verða trý ymisk innsløg í miðhøllini á Skúlatrøð. Víst verður brot úr filminum Trolmenn, sum sjónvarpssnilli… Les meira »
Eitt spennandi torravikuskifti stendur fyri framman við hópina á skrá. Torrarenning og heilsukafé á Klaksvíkar Sjúkrahúsið, har tú… Les meira »


text:
Í dag kunnu vit bera tíðindini, at Gundur Ellingsgaard Petersen hevur undirskrivað sáttmála við ÍF fyri kappingarárið 2019.
18-ára gamli fuglfirðingurin hevur tað mesta av sínum ungdómsárum spælt við ÍF. Tey seinastu árini hevur Gundur búð í Íslandi, har hann hevur spælt við Valur í Reykjavík. Hann hevur tey seinastu árini verið við partur av U-landsliðum, og stendur m.a. skrivaður fyri 10 U17 landsdystir.
Sum leikari er Gundur kvikur og góður á bóltinum, og kann røkja nógv pláss á vøllinum.
Vit fegnast um at hava fingið Gundur heim aftur, og ynskja honum hjartaliga tillukku við sáttmálanum, og vælafturkomnan til ÍF.
Myndina eigur valur.is.


text:
Í morgun var klumman í Kringvarpinum nokkso politisk spísk, og fall fleiri fólkum fyri bróstið. Eg skal viðganga, at eg var millum teirra, ið setti te’ið í hálsin. Hilmar Jan Hansen, ið vanliga er ein skilagóður blaðmaður, hevði skrivað um burkaforboðið. Eitt forboð, sum í mínari metan er í besta lagið óneyðugt, nokk rættiliga fjollutt og nokk eisini í stríð við altjóða mannarættindi.
Forboð móti brølapum
Fyri ikki at kalla ein spaka fyri ein spaka, hevur man í Danmark (og Føroyum) heldur tosa um maskeringsforboð, og hóast hetta nokk bæði forbjóðar fallhjálmum, brølapum og grýlum, so hava vaksin fólk í fullum álvara umrøtt hetta. Argumentið hevur verið, at man ikki kann forbjóða burka, tí tað er religiøs forfylging, og tí ikki kann lóggevast. Tí má man gera eina lóg, ið umfatar onnur ting eisini. Hetta er beinleiðis tápuligt. Vil man gera religiøsa forfylging, so skal man í minsta lagi standa við tað.
Ósannur pástandur
Hilmar Jan hevur loyvi at hava sína meining, friður verið við tí. Men hann skrivaði tó eitt, ið ikki passar: At hesi sum vildu verja rættin hjá kvinnum at bera burka, vóru tey somu sum ávarað móti krossum og øðrum kristnum symbolum í almenna rúminum.
Hetta passar stutt sagt ikki, tey ið ávarað móti krossum og líknandi eru ikki nógv um okkara leiðir. Men tað er sera kent í eitt nú Fraklandi, har tað nettupp eru somu fólk, sum vilja hava burkaforboð har, ið ávara móti krossum og øðrum.
Men hví skal burka forbjóðast?
Tað eru typiskt tvær orsøkir til at vilja forbjóða burka, onnur ósympatisk og hin sympatisk. Tann mest vanliga orsøkin, er eitt brennandi ynski um at fáa muslimar at fara av landinum, ella í øllum førum gera lívið torført fyri muslimar, ið búgva her.
Hin orsøkin er meira sympastisk, nemmiliga at burka er kvinnukúgan. Burka verður av nógvum familjum kravt, og kvinnan hevur ikki rætt til at avgera sjálv. Hetta er eitt kúgandi element, har kvinnan missur sín seksualitet, og harvið eisini nógv av tí valdi, ið hon hevur á monnum.
Eg eri faktiskt sympatiskur fyri einum burkaforboð. Eg haldi ikki, at átrúnaður skal sleppa at kúga fólk. Undirtrykkjan av seksualiteti, uppliva vit eisini í kristnum samkomum her heima, har ung fáa forboð fyri kynsligari samveru, áðrenn tey eru gift. Hetta at nokta ungdómi nakað so grundleggjandi er í stríð við teirra náttúru.
Tí skilji eg væl tankan um, at eitt burkaforboð kundi verið við til at givið muslimskum kvinnum meira frælsi. Men samstundis mugu vit virða, at fólk hava ein átrúna, og tí kunnu vit illa forbjóða burka’um ella aðrari seksuellari undirtrykkjan, ið er partur av samkomulívinum. Ikki uttan so, at vit fara um eitt mark, ið eg ikki havi hug at fara um.
Er átrúnaður orsøk at loyva misbrotum?
Eg haldi sjálvandi, at átrúnarligir bólkar, ið onkursvegna gera seg inn á onnur, eitt nú við umskering, eiga at verða steðgaðir. Er tað t.d. ein lækni, medisinmaður, imamur ella rabbinari, ið umsker eitt barn, so eigur viðkomandi at fáa eina langa fongsulsrevsing. Men burkakrav og fornoktan av kynslívi, eru ikki heilt í somu kategori.
So at revsa fólk fyri at ganga í burka, tað er í mínari verð at fara ov langt.


text:
Markus velur eisini SeapiX frá Vikmar
Nýggji Markus velur SeapiX multibeam ekkólodd & plottara.
Seapix er eitt tað mest framkomnað multibeam ekkóloddi á marknaðinum.
Royndir til makrel fiskarí hava verði sera góðar, og í nýggjasti útgávuni eru funktiónir sum gera SeapiX m.a. eisini sera væl egnað til botn troling.
SeapiX teknar botnin sera neyvt við heili 120 gradum tvørskips og aftur og fram, hetta gevur brúkarinum sera neyvar uppmátingar av botni sum ikki eru sæddar áður á fiskiskipið.
Eisini skrásetur SeapiX sera neyvt fisk, baði uppí í sjónum, og tætt at botni.
Somuleiðis sum at biomassa veður máld, so brúkarin kann siggja hvat slagi av fiski er.
Hetta er møguligt tí SeapiX hevur heilar 128 botnar ið hava eina strálubreidd uppá einans 1.5 grad hvør og at ekkóloddi brúkar nýggjast tøknina á marknaðinum.
Ekkóloddi er eisini framtíðar tryggja við dagføringum av forriti ið gevur brúkara forbetringar og nýggjar funktiónir sum verða mentar í tættum samstarvið við brúkaran.
Les meir um SeapiX her...
[youtube=http://www.youtube.com/watch?v=pXr7SGAVFoQ]


text:
- Tíðindi, mentan og ítróttur
Samráðast aftur í morgin
Lønardeildin í Fíggjarmálaráðnum og Starvsmannafelagið skulu fáa greiði á nøkrum viðurskiftum, sum hava við sáttmálasamráðingarnar at gera, og síðani er ætlanin, at partarnir skulu hittast aftur í morgin.
Tað er tað einasta, sum Jan Mortensen, stjóri á lønardeildini, vil siga, eftir at partarnir tosaðu saman aftur í gjár.
Samráðingarnar í gjár vardu langt út á seinnapartin, men enn er ikki liðugt at samráðast, sigur hann.
Fór út gildi 1. oktober
Sáttmálin, sum Starvsmannafelagið hevur við Fíggjarmálaráðið, fór úr gildi 1. oktober í fjør, og samráðingar hava verið síðani 17. oktober, tá fyrsti fundurin var.
Jan Mortensen sigur, at partarnir eru samdir um onkur viðurskifti, men líkt er til, at lønarspurningurin er eftir at fáa greið á. Hvussu gongur við tí, vil stjórin á lønardeildini ikki gera viðmerkingar til.
Umframt Starvsmannafelagið, hevur lønardeildin eisini havt samráðingar við Føroya Lærarafelag og felagið Føroyskir Sjúkrarøktarfrøðingar.
Nú snúgva samráðingarnar seg um sáttmálan við Starvsmannafelagið, sigur Jan Mortensen.
Sí eisini


text:
Seinni í hesi vikuni byrja fólk frá reinsitænastuni hjá IRF av tøma rottangar á Skála.
IRF heitir á fólk á Skála um at tryggja:
• at tangin er lættur at koma til
• at tað er grivið væl frá rundan um lokið
• at lokið er væl fest, men lætt at loysa
• at lokið er trygt og heilt
• at lokið er lætt at festa aftur, tá ið arbeiðið er liðugt
Reglugerðin sigur, at eigarin av rottanganum hevur til eina og hvørja tíð ábyrgd av, at tangin er í góðum standi, og ikki er til ampa fyri fólk og umhvørvið. Hetta inniber millum annað, at fólk og fæ trygt kunnu ferðast tvørtur um rottangan, eisini eftir at hann er tømdur.
Tá ið tangin er tømdur, leggur IRF ein lepa við árstali undir lokið á tanganum.


text:
Skipafelagið Føroyar siglir í rutu ímillum Runavík og Stóra Bretland. Hvørja viku. Nú felagið fylti hundrað ár, varð borgarstjórin í Runavíkar kommunu, millum mong hundrað onnur, boðin í veitslu hjá felagnum, - hildin seinasta vikuskifti í einum pakkhúsi úti á Molanum í Havn. Saman við innbjóðingini heitti felagið á borgarstjóran um at vera gestarøðari við høvið, helst væl vitandi um, at hann eisini í sínum skipslívi hevur havt nógv samskifti við Skipafelagið Føroyar:
“You are the right man in the right place.” Hesa kvøðuna fekk eg í handskrivaðum brævi frá vinmanninum og klóka skemtaranum Hjørleifi Enni, sála, stutt eftir at eg hevði lenað afturpartin niður á taburettina í Mentamálaráðnum fyrst í hesari øldini. Tað vardi kortini ikki leingi. Ein hópur av illbrýndum kennarum úr Vestmanna vildu ikki tað sama sum eg, teir valdu grýtulapparnar fram um frálæru í móðurmálinum, og alt skápið við sikringum hjá ráðharranum skalv í einum bresti. Maðurin legði kongin. Eitt ár eftir setanina. Hetta forðaði kortini ikki einum hálvum vestmenningi, nú ein dagin, at sláa uppá tráðin, fyri at dyrgja eftir einari røðu til hetta høvið. Hóast væl trivaligari enn tá, so var hesin kallurin í hinum endanum maðurin, sum gamli lossarin á havnarkai, Jóanes Nielsen, yrkir um í einari av Føroya bestu yrkingum: Til Boga og allar nýføðingar í verðini. Tey flestu minnast helst lívgevandi endan: “Títt lív søta barn, er ikki ein spurningur, men eitt svar ein játtan, dreymurin ið gerst veruleiki, lívið ið ferð eftir ferð vil sigra.”
Tað var eisini Jóanes sum nøkur ár seinri, eftir ultimativa dómadagin á býarinnar Parnassos, úr einari fjallasmáttu í Makedoniu, skrivaði mær uggandi handskrivað bræv, nú elitan í Chesterfield lenustólunum hevði verið úti á hvørvisteininum við barberblaðnum og gjørt bart. Ein passus ljóðaði:
“Føroyskir høvundar kunna hava sínar makabru løtur. Ein skrivaði einaferð eina stuttsøgu um føroyskan ríkmann, ið lá álvarsliga sjúkur á Ríkishospitalinum. Ta einu náttina vaknar hann, táið hurðin spakuliga fer upp, og í hurðagapinum stendur deyðin. – Eg eigi 10% av partapeninginum í Sjóvinnubankanum, sigur ræðslusligni ríkmaðurin. Men upplýsingurin sá ikki út til at imponera deyðan. – Eg eigi tveir trolarar, royndi ríkmaðurin meira spakførur, men sama skilið. Deyðin nærkast seingini. Síðani græt hin sjúki, at hann var limur í kirkjuráðnum, átti ein stóran handil, konu og fýra børn. Men sama skilið. Deyðin var nú komin heilt yvir til seingina og eggin á líggjanum blunkaði. Tá spældi hin ríki út sín seinasta trumf. – Eg eri limur í Havnar Klubba! Og tað virkaði. Tá bakkaði deyðin.”
Hetta var politikkurin, ið var meiri tos enn verk, - og mikið rok í krøppum sjógvi mangan. Hugaligari er at minnast aftur á sjólívið, har eg frá tíð til aðra kom í hóslag við Skipafelagið Føroyar. Tað er imponerandi at lesa søguna um hvussu felagið varð til, í bókini hjá skyldmanninum Zakariasi Wang, og í hesum hugsjónar fátæku tíðum kemur eitt ørindi hjá Bubba Morthens mær til hugs í sanginum “Þeir hafa trúðinn en þá vantar trúbador”:
Ungur heyrði ég að hugsjón væri dyggð
og ég hlustaði á flokkana tala um þessa tryggð
og þeir sem enga hugsjón hafa halda kannski það
að hamingjan sé fólgin í að hreyfast ekki úr stað.
Fyri hundrað árum síðani tóku eitt veikt løgting og hugsjónarfólk kring landið lógvatak saman fyri at tryggja landinum, mitt í sjónum, eitt undirstøðukervi til og frá umheiminum. Á sama hátt sum teir á Eimskipum høvdu hesi skilt boðskapin hjá Pompejus, táið hann í árinum 56 fyri Krist gav boðini um at sigla ein farm av korni til Roma í alra ringastu líkindum. Hungur valdaði í italska høvuðsstaðnum, tí vóru boðini greið: „Það er nauðsynlegt að sigla, en ekki nauðsynlegt að lifa.“ Søgan hjá frændunum í Norðurhøvum prógvar, at bæði íslendingar og føroyingar skiltu boðskapin, tóku hann til sín, og hava livað samsvarandi honum. Nógv er siglt og mangur er fallin á tí mótinum. Kortini hevur tað í stóran mun verið havið, sum hevur verið okkara kovi, vegur til og frá marknaðum og lunnurin undir menningini fram ígjøgnum árini.
Fýra mánaðir gamal kom eg fyrstu ferð í hóslag við Skipafelagið Føroyar. Stutt eftir skírnina í Marstal kirkju, tá fór man ikki av oyggj við ódoyptum barni, løgdu vit leiðina til Keypmannahavnar og haðani við Tjaldrinum til Føroyar. Ein nýsligin skipsførari, kona hansara og frumborni sonurin borin í lyft. Alternativið var, at vit vóru verandi í Marstal, á Amager ella kanska í Nørre Nissum, høgligari hjá einum siglara á heimshøvunum tá, men tað hendi tíbetur ikki, annars var eg ein annar, og Bogi var ikki komin við áheitanini hendan dagin.
Byggi no. 110 frá Aalborg Skipasmiðjuni í Danmørk, „Tjaldur“, sniðgivið sum ein smidlig, mjúklig og vøkur dáma, var ikki bara eitt skip, tíansheldur bert eitt undirstøðukervi, skipið gjørdist eitt klenodie, ið var partur av tjóðskaparliga samleikanum hjá føroyingum. Við hesi søguligu skútu eigi eg mangan túrin sum barn, á veg út og heimaftur úr hinum stóra heimi. Hetta var sveinastykkið hjá Zachariasi Niclasen – Zachariasi á Skipafelagnum - sum lyfti felagið og Føroyar fram í eina aðra sferu, - og maðurin hevði treysta tjóðskaparliga uppdrift, tað sást m.a. táið alt rokið var um fløggini á Vaglinum í 1930.
Ein dagin, tað rullaði nakað illa, var bert 4 ára gamal, á veg út at sigla, fekk skipið ein brekkara, og júst tá stóðu mamma, eg og systir mín í ovasta trininum í stóru trappuni millum dekkini. Systurin mátti haldast, og eg fór barlangur í einari syftu niður ígjøgnum leytaran ella trappuna – lendi á skallanum - og fekk heilaskjálvta. Spýði sum ein havhestur allan vegin til Keypmannahavnar, av skjálvtanum, og kanska var tað byrjanin til ymiskt ólag seinri, sum m.a. hevur havt tað við sær, at eg illa fái gingið í takt.
Táið pápi mín og skyldmenn hansara yvirtóku nýbygning no. 12 frá Tórshavnar Skipasmiðju, Norðvíking, í 1968, eg var tá 12 ára gamal, skuldi hann fáast í sigling. Hann hevði staðið í gerð í trý ár, ongin skilir hví skipasmiðjan tók uppgávuna uppá seg, hon hevði als ikki tøkniliga førleikan til tað, men hetta prógvar aftur, at hugsjónir og optimisma kunnu flyta fjøll. Tá dagbøturnar skuldu avroknast var verri vorið, Kjartan og Poul – Mohrarnir - sótu øðrumegin við borðið og feðgarnir pápi og abbi hinumegin. Teir togaðust øgiligt, og til endans lat í Kjartani: „Tað einasta vit hava at bjóða tykkum báðum eru høvdini á Poul og mær á einum silvurfati.“ Teir funnu fram til eina semju, sum báðir partar onkursvegna kundu liva við, men skipið bleiv dýrari enn ætlað. Kvaliteturin var kortini í serklassa – hesum var ongin ivingur um. Eftir samráðing við Skipafelagið Føroyar, har Jens Petur Arge nú var stjóri saman við Oddi Niclasen - Jens Petur var eisini skipsførari frá Navigatiónsskúlanum í Marstal og hevði siglt við útgerðarfelagnum J. Laurtizen - í so máta høvdu pápi mín og hann gingið somu rásir - varð nýbygningurin chartraður til sigling ímillum Føroyar og Danmørk í samsigling við „Blik“, sum vestmenningurin Árni Dam tá førdi. Pápi mín og hann kendust fyri tað, men hesa tíðina gjørdust teir alra bestu vinir. Sama kalibur. Arbeiðssamir, treiskir og ísakaldir og dyggir í manøvruni. Gamlir trolaramenn. Hart vandir umborð á Jóannesi Paturssyni, Kallsevna og Gullbergi. Teir vandaðu onki veður. Og onkuntíð, táið tað lá væl fyri, fingu teir sær ein munn upp í nevið, men tað skalaði ikki arbeiðsrútmuna. Og tað gekk sum eftir ánni.
Minnist einaferð seinri, táið vit sigldu fyri annað felag í Føroyum, at vit lógu á Havnini og veðurforsøgnin segði frá himmalsins ódnarveðri higani til verðsins enda, vitin á Borðuni boðaði frá ódn, at ein stjóri kom umborð, meðan vit stríddust við at gera sjóklárt á dekkinum við weirum, sjeklum, vantskrúvum, merlespíkarum, rørtongum o.s.fr. Pápi mín, sum var skipari, fór av dekkinum aftur í skiparakahúttina at tosa við hendan mannin, og stutt eftir kom hann tvívøddaður berandi við honum í kneppinum, upp á landgangin og inn á kai´una. Tað var ikki hissini verbal skola hesin stjórin fekk omanyvir sín kropp, hann ætlaði okkum at sigla áðrenn sjóklárt var. Vit vóru spurnir, táið skiparin kom fram á dekkið aftur, at hjálpa okkum at gera sjóklárt. Tá lat spakliga úr honum: „Hetta hevði aldri hent í sigling fyri Skipafelagið Føroyar, har ræður ein annar og hægri kulturur, har hava tey virðing fyri tí sum tað siglandi fólki tekst við og fremur.“ Soleiðis havi eg eisini sjálvur kent hetta felagið, sum nú fyllir 100 ár.
Sum tannáringur fekst eg nógv við at lossa hjá Skipafelagnum á kai´uni í Runavík. Har ráddu tey bæði Hanni og Margit við Rætt, Petur Knudsen eitt tíðarmál og seinri Dánjal Petur og Kirstin Højgaard fyri borgum. Fyri tað mesta vóru tað uppilagstir navigatørar og vit ungu – skúladreingirnir - sum vóru álitið. Eitt gamalt lossaratriks, sum eisini var vanligt aðrar staðir, hetta var tíðin áðrenn Rúsuna, var at fella stropparnar so illa í hin fyrsta ølplattin, av mongum, at spælimaðurin við einum hirsi kundi skipa so fyri, at platturin kom úr leysum lofti niður á banjaran aftur. Nakað brotnaði, - men restin kundi drekkast. Tá kundi Hanni við Rætt vera í ringum skørum, og einaferð hann leikaði í sum eitt toruveður frá lúkukarminum í erva, kom ein av hesum gomlu skiparunum undan væðingini við einum elephanti í hondini og segði bara: „Skál!“ Kanska var tað hann, sum fram ímóti morgni varð hivaður í land á einum platti. Við ov stívari kenning. Eina aðra ferð hevði ein íðin missiónsmaður verið inni í einari fruktbingju og nápað sær eina banan, hetta sóðu hinir, og kvikaðu sær at skalka hurðarnar aftur. Beittu síðani ein gaffiltrukk eftir bingjuni, sum parkeraði hana so hissini á bryggjuni. Nú var maðurin saknaður, og leiting varð sett í verk. Tá kom alt fyri ein dag, og sum onkur tók til hesa sváru løtuna: „Alt telur við í roknistykkinum á tí eina degi, við Perluportrið, tað veri seg elephantar ella bananir.“
Seinri aftur kom eg sum skipari at sigla fyri Skipafelagið partar av árinum. Um vetrarnar, táið vit ikki vóru við Grønlands strendur. Minnist bara gott aftur á hesa tíðina, sigldu fyri tað mesta millum Føroyar, Rotterdam og Grimsby og onkur avstikkari var umframt. At sigla bay av bay í Føroyum var strævið á vetrartíð, men tað var ómetaliga hugfarsligt at hitta allar hesar menninar, sum vóru í tænastu hjá Skipafelagnum. Á Tvøroyri, í Seyrvági, Fuglafirði, Vestmanna og Runavík. Í Havn sjálvandi eisini, har man hevði mest við Árna Dam, Boga Samuelsen, Egil hjá Jóhan í Hoyvík og Anniku í Jákupsstovu at gera. Upp á tindin í Eiffeltorninum kom man ikki, men tað frættist at stórir tankar vórðu hugsaðir har, á felagsins Parnassos, og teir kvinkaðu ikki niðureftir, sohvørt sum løðingin vaks. Nógv kom burturúr kortini. Maðurin, sum bjargaði mær einum einasta normala samanhangandi dúri hesar strævnu dagarnar, kring um Føroyar, var mín góði vinur Petur Andreasen, sáli, í Klaksvík. Veðra Petur, sum teir róptu hann har norðuri. Hann var eisini røktingarmaður og hevði nógvar veðrar. Hann var lossingarformaður, - ein fínur formaður. Vit gjørdu eina kontrakt frá fyrsta degi. Eg stúvaði eina fløsku av Akvavitt í beinkin í messuni, og eftir tað skuldi eg tørna inn og ikki tørna til aftur fyrrenn hann purraði meg út. Tá hevði hann fingið alt frá hondini, fingið McGregor lúkurnar á aftur, tikið landgangin, lagt bummarnar niður og tømt dastið av fløskuni. Tá var bara eftir hjá okkum at starta upp og fáa skipið frá kai. Petur slepti trossunum. Hann var altíð har. Ein stásmaður.
Í Grimsby dámdi mær so sera væl, bretar eru so merkiliga fittligir at fáast við. Ikki tykkum at siga, so ræður um at vera knappur í mun til flóð og fjøru har á leiðini. Har ræður um samspæl millum dokkina, slúsuna og Humber ánna. Loðsarnir eru garvaðir í fakinum, tí miseydnaðist tað ongantíð. Á brúnni spjallaðu vit vanliga um leyst og fast, - tað tók eina góða løtu at stima út á vitaskipið. Nú spurdi eg loðsin tað eina kvøldið, um hann kundi siga mær um onkra serliga hending, frá tí hann hevði verið loðsur umborð á føroyskum skipum. Ájú, nú greiddi hann mær frá einu ferðini hann var komin umborð á ein føroyskan línubát, sum hevði selt og landað í Grimsby fyrra partin av sekstiárunum. Tíðin var knøpp, slúsan skuldi røkkast, og umsíðir fann hann skiparan liggjandi á beinkinum í bestikkrúminum. Í fullari mundering, keppinum á skrá og kreptum eygum. Passaligur var hann eisini, - hevði vætað sær nevið í ríkiligara lagi. Teir kendust, og loðsurin sigur við skiparan: “Mr. BM, nú skal tað ganga skjótt, ella røkka vit ikki flóðina.” Í tí skiparin tveitir seg á hina liðuna letur í honum: “Mr. pilot, don´t worry, there will always be a tide again.” Tað kemur altíð ein flóð aftur, og á næstu flóðini stimaði ein avrúsaður skipari, við góðari hjálp frá loðsinum, út eftir Humber ánni á veg til fiskiskap onkustaðni í Norðurhøvum. Hesin skiparin var annars kendur sum rokskipari í Føroyum.
Ein dagin vit lógu í Rotterdam, frættu vit, at steypafinalan í Hollandi skuldi spælast á De Kuip leikvøllinum, ímillum Feyenoord og Fortuna Sittard, hendan dagin. Hetta var helst seinasti dysturin, sum hin 37 ára gamla legendan Johan Cruyff skuldi leika. Ein water clerkur, hann var frá Molukkunum, vit vóru hálvavegna vorðnir vinmenn, hjálpti mær við at børsa ovurdýr atgongumerki til dystin á svarta marknaðinum. Løtu seinri kemur hann hálvgrátandi umborð aftur og sigur, at Hinderikus Lamain hevði ringt úr Keypmannahavn, og bað okkum um at loysa alt fyri eitt, tí hann hevði funnið eina last til okkum. Nú vóru vit illa skølsettir. Nú vóru góð ráð dýr, men kanska kundi sleppast úr hesi knípuni, um eg ringdi til hendan føroyskt gifta hollendaran í donsku høvuðsborgini. Fartelefonin var ikki uppfunnin, tí fóru vit báðir molukkanarin við spentar ál niðan á skrivstovuna. Nú máttu orðini leggjast væl á tunguna. Vitsti at pápi mín og Lamain kendust heilt væl, navigatørar báðir, - teir høvdu stóra virðing fyri hvørjum øðrum, gamli helt hann vera ímillum fremstu heiðursmenn og eg bar eisini kenslu á hann. Ringdi hann upp, ikki heilt álvuligur, var bert 27 ára gamal, - appeleraði nú til hansara hollendska tjóðskaparhjartað og segði honum frá ringa standinum og møguleikanum, sum nú lá á stokkinum, fyri at sleppa at síggja hendan sublima fótbóltsspælaran live, landsmann hansara, sum saman við Rinus Michels broytti fótbóltsspælið. Hann beit á, men treytin var, at vit løgdu frá landi alt fyri eitt eftir at dysturin var liðugur. Himmalsfegnir vóru vit, og har í Rotterdam sótu vit millum 65 túsund áskoðarar, og upplivdu helst besta fótbóltsleikaran nakrantíð vinna steypafinaluna 1-0. Feyenoord vann greipuna hetta árið. Tað var annars Johan Cruyff sum segði, at fótbóltur hevði givið honum alt her í lívinum, men at tubbakkið at kalla fór avstað við tí mesta. Hendan søgan prógvar eisini, at Skipafelagið Føroyar hevur verið eitt skipafelag við einum sosialum intelligensi. Var tað ikki fyri Skipafelagið, kom eg ongantíð so nær Ajax-legenduni, ein stór løta í mínum og okkara lívi, sum voru á De Kuip hetta kvøldið.
Tíverri veik eg frá tí maritima umhvørvinum, lat meg toga inn á politiska pallin, men kortini verður framvegis samskift við Skipafelagið Føroyar, ið siglir vikuliga ímillum Runavík og Stóra Bretland, og hava tit tørv á meiri bryggjuplássi, skal tað ikki skorta frá okkara síðu. Tað er altíð vón fyri hugaðum monnum í tí váta elementinum, tí sum sagt varð fyri meiri enn tvey túsund árum síðani:
„Það er nauðsynlegt að sigla, en ekki nauðsynlegt að lifa.“
Hjartaliga til lukku við 100 ára degnum. Skipafelagið Føroyar.
Torbjørn Jacobsen, borgartsjóri


text:
Dagtilhaldið í Gøtubrá
Dagtilhaldið Gøtubrá heldur til í kjallarinum á eldrasambýlinum, og er opið týsdag og hósdag frá kl. 15.00 - 18.00.
Á skránni er drekkamuður, fimleikur, kortspæl, perluseyming, sangur, upplestur o.m.a.
Renniband, kondisúkkla og rógvimaskina eru eisini til taks.
Skipað verður javnan fyri tiltøkum av ymiskum slagi, so sum Kyndilsmessuhaldi, tunnusláing, útferðum og jólahaldi.
Bussamband er til og frá dagtilhaldinum.
Allir pensjónistar í Eysturkommunu og Fuglafjarðar kommunu eru hjartaliga vælkomnir.